Η εβδομάδα 9-13 Ιουλίου - Fact News\nΗ εβδομάδα 9-13 Ιουλίου\n"Zoran, do you know Prespes?"\nΗ διάσωση 12 παιδιών και του προπονητή τους από σπήλαιο στην Ταϊλάνδη ενώ την ίδια στιγμή στην Αφρική υπογραφόταν η ειρηνευτική συμφωνία μετά από εικοσαετή πόλεμο μεταξύ δύο πολύπαθων και φτωχών χωρών (διαβάστε εδώ την ανάλυση για το θέμα που δημοσιεύσαμε την Τρίτη), το σχέδιο για το Brexit που προκάλεσε κυβερνητική κρίση στη Βρετανία και οι απειλές Trump να κάνει το ΝΑΤΟ “ρημαδιό”, η περίεργη υπόθεση της ξαφνικής έντασης στη σχέση ενός μακροχρόνιου ειδυλλίου μεταξύ Ρωσίας και Ελλάδας και η αναπάντεχη (;) αναβολή της εκταμίευσης της δόσης του δανείου στο Eurogroup της Πέμπτης είναι κάποιες, μόνο, από τις ειδήσεις μιας επεισοδιακής εβδομάδας.\nΜέσα σε όλα, το Γραφείο του Πρωθυπουργού έδωσε σήμερα στη δημοσιότητα ένα σκετσάκι με δραματοποιημένα τα γεγονότα που οδήγησαν στη Συμφωνία των Πρεσπών και στο οποίο εμφανίζεται ο Πρωθυπουργός να ρωτάει τον ομόλογό του της ΠΓΔΜ αν ξέρει την περιοχή των Πρεσπών. Το βρήκαμε δροσιστικό.\nΤο Παγκόσμιο Πρωτάθλημα Ποδοσφαίρου φτάνει στο τέλος του την Κυριακή με την αναμέτρηση μεταξύ Γαλλίας και Κροατίας και εμείς από σήμερα μέχρι τις αρχές Αυγούστου θα ξεκινήσουμε τις θερινές μας διακοπές.\nΘα ακολουθήσει μια ειδική έκδοση που θα λάβετε μέσα στην επόμενη εβδομάδα με τις προτάσεις μας για όσα μπορείτε να διαβάσετε, τα δείτε, ν’ακούσετε, να κάνετε τις ημέρες των διακοπών μας.\nΤην ετοιμάζουμε με μεγάλο κέφι αυτή την ειδική έκδοση.\nΑΝΑΒΟΛΗ ΕΓΚΡΙΣΗΣ ΕΚΤΑΜΙΕΥΣΗΣ ΤΗΣ ΔΟΣΗΣ. Για τις αρχές Αυγούστου αναβλήθηκε η εκταμίευση της τελευταίας δόσης των 15 δισ. ευρώ, μετά τις ενστάσεις της Γερμανίας για το “πάγωμα” της αύξησης του ΦΠΑ στα πέντε νησιά, τα οποία πλήττονται από την προσφυγική κρίση. Η απόφαση αφορά τα νησιά Λέσβο, Λήμνο, Σάμο, Χίο και Λέρο και έχει ισχύ έως το τέλος του 2018. Το Βερολίνο φέρεται να ζητάει αντισταθμιστικά μέτρα, προκειμένου να μην υπάρξει απόκλιση από τους θεσμοθετημένους στόχους του προγράμματος.\nΤί συνέβη στην πραγματικότητα;\nΒρήκαμε πειστική την ανάλυση του Βασίλη Ζήρα στην “Καθημερινή”.\n“Αυτό που θέλουν οι Γερμανοί είναι να μην τους χτυπήσουμε πάλι την πόρτα σε δυο-τρία χρόνια για να τους ζητήσουμε δανεικά. Προφανώς άκουσαν τον πρωθυπουργό να λέει ότι από τις 21 Αυγούστου θα ανακτήσουμε τα κλειδιά του θησαυροφυλακίου και την υπουργό Εργασίας να δηλώνει πως μετά την ολοκλήρωση του προγράμματος, στις 20 Αυγούστου, η κυβέρνηση θα εξετάσει τα δεδομένα και θα προβεί στις απαραίτητες κινήσεις όσον αφορά στο θέμα των συντάξεων. Είδαν και τις χαρές που έκαναν οι δικοί μας όταν ο Μοσκοβισί είπε πως οι δεσμεύσεις δεν είναι άκαμπτες και υπάρχει ευελιξία.\nΚατάλαβαν πως είμαστε έτοιμοι για το ξήλωμα του πουλόβερ και επειδή είναι πρακτικοί άνθρωποι κινήθηκαν προληπτικά. Μας έκοψαν τον αέρα μόλις αρχίσαμε να ψάχνουμε την κλωστή”.\nΠΕΡΙΜΕΝΟΥΜΕ ΤΩΡΑ ΓΙΑ ΤΟΥΣ “ΔΥΟ”. “Δύσκολη” χαρακτήρισε ο Πρωθυπουργός Αλέξης Τσίπρας τη δίωρη συνάντηση που είχε χθες με τον Τούρκο Πρόεδρο Ερντογάν στο περιθώριο της Συνόδου Κορυφής του ΝΑΤΟ στις Βρυξέλλες. Σύμφωνα με τον Πρωθυπουργό συζητήθηκε το σύνολο της διμερούς ατζέντας και βέβαια το θέμα των δύο Ελλήνων αξιωματικών που παραμένουν κρατούμενοι στη φυλακή στην Ανδριανούπολη χωρίς να τους έχουν απαγγελθεί κατηγορίες. Μένει τώρα να δούμε αν η Τουρκία θα αποκλιμακώσει από την πλευρά της την ένταση στο Αιγαίο μιας και είναι η πλευρά που την προκαλεί και βέβαια τι θα γίνει με τους δύο Έλληνες αξιωματικούς δεδομένου ότι από ελληνικής πλευράς έγινε ό,τι μπορούσε να γίνει στο υψηλότερο, πλέον, επίπεδο.\nΑΠΕΛΑΣΕΙΣ ΡΩΣΩΝ ΔΙΠΛΩΜΑΤΩΝ. “Μπαμ ηκούσθη στον αέρα” και βρεθήκαμε σε κατάσταση κρίσης με τους Ρώσους με την… αποκάλυψη της εφημερίδας “Καθημερινή” ότι η χώρα μας θα απελάσει δυο Ρώσους διπλωμάτες και θα απαγορεύσει την επιστροφή στη χώρα μας σε άλλους δύο γιατί εμπλέκονται σε παράνομες ενέργειες κατά της εθνικής μας ασφάλειας. Η αποκάλυψη έγινε την ημέρα που ξεκινούσε η σύνοδος του ΝΑΤΟ στις Βρυξέλλες και όπως συνηθίζεται σε αυτή τη μικρή χώρα της περιφέρειας το θέμα αναλύθηκε εξαντλητικά στα καφενεία του Κέντρου της Αθήνας αλλά τον Τύπο τον “ακούμπησε” ξώφαλτσα. Το θέμα της ρωσικής επιρροής στην Ευρώπη είναι γνωστό και τεράστιο. Εδώ το ξεπετάξαμε με δύο δημοσιεύματα. Το εντυπωσιακό είναι ότι κανείς δεν εξεπλάγη γιατί η δράση διαφόρων φιλορωσικών παραγόντων στη χώρα μας είναι αντικείμενο μέχρι και της επίσημης σάτιρας που βλέπουμε στις σατιρικές εκπομπές. Το θλιβερό είναι ότι η χώρα έχει εκπέσει στη θέση του επαρχιακού θεάτρου όπου ανεβαίνουν παρωδίες κατασκοπευτικών μονόπρακτων.\nΤουλάχιστον για την ώρα βλέπουμε πως “κόπηκαν μαχαίρι” τα συλλαλητήρια ενώ τολμούμε την πρόβλεψη ότι θα σταματήσουν και οι βεβηλώσεις των εβραϊκών μνημείων, ειδεχθείς πράξεις που είναι ακατανόητες σε όλο το δυτικό κόσμο. Ουδέν κακόν αμιγές καλού, λοιπόν.\nΗ ΠΓΔΜ ΕΛΑΒΕ ΤΗΝ ΠΡΟΣΚΛΗΣΗ ΣΤΟ ΝΑΤΟ. Την πρόσκληση για την έναρξη των ενταξιακών διαπραγματεύσεων μεταξύ ΝΑΤΟ και ΠΓΔΜ παρέδωσε ο ΓΓ της Βορειοατλαντικής Συμμαχίας Γενς Στόλτενμπεργκ στον Ζόραν Ζάεφ. Ο Ζάεφ ευχαρίστησε τους Πρωθυπουργούς της Ελλάδας και της Βουλγαρίας για τη συμβολή τους στην ενταξιακή πορεία της χώρας του στο ΝΑΤΟ και σε δεύτερο χρόνο και στην ΕΕ. Η πρόσκληση αυτή κατέστη εφικτή μετά την επίλυση της πολυετούς διένεξης της πΓΔΜ με την Ελλάδα για το όνομα της πρώτης και την υπογραφή της Συμφωνίας των Πρεσπών.\nΒΡΕΤΑΝΙΑ. ΟΛΟΙ ΟΙ ΑΝΘΡΩΠΟΙ ΤΟΥ ΠΡΟΕΔΡΟΥ. Οι Βρετανοί δεν έχουν συχωρήσει ακόμη την Τερέζα Μέι για τα λιγοστά βήματα που έκανε χέρι-χέρι με τον Ντόναλντ Τραμπ στον Λευκό Οίκο, λίγες μόλις ημέρες μετά την ορκωμοσία του. Τζάμπα το ρομαντικό περπάτημα, ο Τραμπ ήρθε στη Βρετανία, και δήλωσε στη Sun ότι το ήπιο Brexit της Μέι θα σκοτώσει την εμπορική συμφωνία ΗΠΑ-Ηνωμένου Βασιλείου.\nΚαι για να μην αφήσει καμία αμφιβολία για το πόσο εκτιμά την προσωπική του σχέση με τη Μέι, ο πρόεδρος των ΗΠΑ, είπε ότι ο Μπόρις Τζόνσον θα μπορούσε να είναι ένας πετυχημένος πρωθυπουργός.\nΣήμερα άλλαξε τον τόνο, και στην κοινή συνέντευξη Τύπου ανέφερε ότι η ιστορία της Sun ήταν fake news, γιατί η εφημερίδα δεν συμπεριέλαβε και τα θετικά του σχόλια για τη Μέι. “Τις μαγνητοφωνώ τις συνεντεύξεις μου” πρόσθεσε ο πρόεδρος, μιμούμενος σε προνοητικότητα τον επίσης περιστοιχισμένο από εχθρούς, Γιάνη Βαρουφάκη.\nΗ δύσκολη εβδομάδα για την Τερέζα Μέι κλείνει σήμερα με μία δημοσκόπηση που δείχνει τη δημοτικότητα της να κάνει νέο αρνητικό ρεκόρ. Δεν είναι και εύκολο να έχεις να χειριστείς μέσα σε λίγα 24ώρα και τον Τραμπ και τον Μπόρις Τζόνσον. Σε εξίσου μακάβριο τόνο με τον αμερικανό πρόεδρο, ο Μπόρις είπε ότι το Brexit πεθαίνει, και δεν έκανε καν τον κόπο να εμφανιστεί στη Σύνοδο για τα Δυτικά Βαλκάνια που φιλοξενούσε το υπουργείο του στο Λονδίνο. “Ακόμη τον περιμένουμε”, σχολίασε στο twitter o γερμανός υπουργός, αρμόδιος για θέματα της Ευρώπης, Μάικλ Ροθ. Η σύνοδος παρά τις πομπώδεις εξαγγελίες των Βρετανών απέτυχε.\nΜέσα σε αυτόν τον χαμό επανεμφανίστηκε και ο Νάιτζελ Φαράζ προειδοποιώντας ότι θα επιστρέψει στο UKIP, αν η Μέι συνεχίσει με το τελευταίο της σχέδιο για το Brexit. Την ερχόμενη Πέμπτη μάλιστα αναμένεται να συναντήσει τον Τραμπ στην Ουάσινγκτον. Ξέρει ο πρόεδρος να διαλέγει φίλους από τη Βρετανία.\nΗ εβδομάδα σε μία διαδήλωση, εναντίον του Τραμπ, χθες στο Λονδίνο.\nΗ ΜΥΣΤΙΚΗ ΣΑΣ ΕΘΝΙΚΟΤΗΤΑ. Τη φύση της εθνικής ταυτότητας καταλαβαίνει και ο τελευταίος ανυποψίαστος με αυτό το διασκεδαστικό τεστ του BBC. Βρείτε το στερεότυπό σας και ανακαλύψτε τη “μυστική σας εθνικότητα”. Στη δική μας “μυστική εθνικότητα” έπεσε διάνα πάντως.\nSOME LIKE IT COLD. Καιρό έχουμε να προτείνουμε κάποια συνταγή. Αυτό εδώ το θέμα στο Bon Appetit μας άρεσε πολύ. Τέσσερα μενού με πιάτα που τρώγονται κρύα κι έτσι μπορείτε να τα μαγειρέψετε ώρες πριν το σερβίρισμα. Είναι πολύ ωραία πιάτα.\nΑυτά ήταν τα σημαντικότερα θέματα της εβδομάδας που πέρασε όπως τα επελεξαν η Βίβιαν Ευθυμιοπούλου και ο Θύμιος Τζάλλας. Τα ξαναλέμε μέσα στην εβδομάδα με την ειδική έκδοση του FACT για τις διακοπές σας.\nΒρήκα αυτό το άρθρο: "Η εβδομάδα 9-13 Ιουλίου" - https://factnews.gr/items/20180713/evdomada-9-13-ioylioy/. Πιστεύω ότι σε ενδιαφέρει.


ΣΥΡΙΖΑ για Ηριάννα: Η δικαιοσύνη δεν είναι πάντα “τυφλή” – Τελευταίες ειδήσεις\n«Όχι βέβαια, η Δικαιοσύνη δεν είναι πάντα “τυφλή”. Ενίοτε βλέπει και πράττει αναλόγως. Βλέπει, πλειοψηφικά τουλάχιστον, με τη δική της μεροληπτική κοινωνική και ταξική ματιά. Βλέπει και εκδικείται, στέλνει μηνύματα προς πάσα κατεύθυνση.\nΚαι λέει τούτο: Οι Ηριάννες θα μείνουν στη φυλακή, την ίδια ώρα που θα βγαίνουν οι Μιχαλολιάκοι, κόντρα σε όσους επιθυμούν, παλεύουν, ονειρεύονται μια κοινωνία πιο ανθρώπινη, πιο ανεκτική και πιο δίκαιη.\nΗ Ηριάννα, όπως και ο Περικλής, παραμένουν δυστυχώς στη φυλακή. Μια μάχη χάθηκε. Μία, γιατί έρχονται και άλλες. Χάσαμε μια Παρασκευή, έρχονται άλλες, θα τις κερδίσουμε...»\nΕικονικές αερομαχίες σημειώθηκαν πάνω από το Αιγαίο\nΚΕΔΕ: Να επαναχορηγηθούν στους δήμους τα 280 εκατ. ευρώ


Ανάπτυξη Τώρα: Ζητά έκτακτο Δημοτικό Συμβούλιο για το νέο εκλογικό νόμο - On Preveza News - 24ωρη ενημέρωση από την Πρέβεζα, την Ελλάδα και τον Κόσμο\nΑνάπτυξη Τώρα: Ζητά έκτακτο Δημοτικό Συμβούλιο για το νέο εκλογικό νόμο\nΠαρασκευή, 12 Μαρτίου 2021, 12:59\nΚυριακή, 22 Μαΐου, 2022 5:21 μμ.\nΜε επιστολή του ο δημοτικός συνδυασμός Ανάπτυξη Τώρα ζητά να πραγματοποιηθεί έκτακτο δημοτικό συμβούλιο με μοναδικό θέμα το νέο εκλογικό νόμο.\nΣτο πλαίσιο του θεσμικού μας ρόλου ως δημοτική παράταξη του δημοτικού συμβουλίου Πρέβεζας αιτούμαστε τη σύγκληση του σώματος σε έκτακτη συνεδρίαση, με μοναδικό θέμα τη συζήτηση και λήψη απόφασης επί της δημόσιας διαβούλευσης για τη νομοθετική πρωτοβουλία του Υπουργείου Εσωτερικών υπό τον τίτλο «Εκλογή Δημοτικών και Περιφερειακών Αρχών».\nΠιστεύουμε ότι ως το κορυφαίο συλλογικό πολιτικό όργανο του Δήμου, το δημοτικό συμβούλιο πρέπει να εκφράσει τη θέση του επί του νομοθετήματος και να την καταθέσει στη δημόσια διαβούλευση.\nΠαράλληλα θα πρέπει να γίνουν φανερές οι προθέσεις όλων των παρατάξεων στους δημότες, στο πλαίσιο της διαφάνειας και του ρόλου ενός δημοτικού συμβουλίου.\nΣας εφιστούμε την προσοχή, ώστε το αίτημά μας να γίνει δεκτό μέχρι και την 17η Μαρτίου, μιας και η διαβούλευση θα ολοκληρωθεί την Πέμπτη 18 Μαρτίου 2021 και ώρα 21:00.\nΟι δημοτικοί σύμβουλοι της ανεξάρτητης Δημοτικής Παράταξης “Ανάπτυξη Τώρα”\nΓιώργος Νίτσας – Αναστάσιος Αμάραντος\nΓιώργος Ντόντης – Ιωσήφ Στύλος – Νίκος Λουφέκης\nTags: Ανάπτυξη ΤώραΔήμος ΠρέβεζαςΤοπικά


Η ταινία κατέληξε σε…εφιάλτη: Κατέρρευσε η οροφή του κινηματογράφου - | AgrinioTimes.gr\nΑρχική » Πολιτισμός » Κινηματογράφος » Η ταινία κατέληξε σε…εφιάλτη: Κατέρρευσε η οροφή του κινηματογράφου\nΗ ταινία κατέληξε σε…εφιάλτη: Κατέρρευσε η οροφή του κινηματογράφου\n17 Ιουνίου 2015 AgrinioTimes Κινηματογράφος\nΤον χειρότερο τους εφιάλτη έζησαν κάποιοι πολίτες στο Σέμπου στις Φιλιππίνες, όταν πήγαν να δουν μια ταινία στο σινεμά. Και ενώ όλα κυλούσαν φυσιολογικά και η ταινία έπαιζε στην οθόνη, άρχισαν να τρέχουν νερά από τους σωλήνες της οροφής, με τον κόσμο να μην ξέρει τι να κάνει.\nΌπως βλέπετε στο βίντεο, το οποίο τράβηξε κάποιος από τους θεατές με το κινητό του τηλέφωνο, ξαφνικά και ενώ τρέχουν τα νερά… η οροφή του κινηματογράφου καταρρέει! Οι παρευρισκόμενοι άρχισαν να ουρλιάζουν και πανικόβλητοι προσπαθούσαν να βρουν ένα τρόπο να βγουν από την αίθουσα!\nΑπό την κατάρρευση της οροφής, συνολικά έξι άτομα τραυματίστηκαν ενώ ένας αυτόπτης μάρτυρας ανέφερε ότι άκουσε μια μικρή έκρηξη και είδε σπίθες στην οροφή, πριν αρχίσει να τρέχει το νερό σαν καταρράκτης. «Είναι θαύμα που δεν θρηνήσαμε θύματα» είπε.\nΑγρίνιο: Οσκαρικές ταινίες από την Τσικνοπέμπτη στο «Άνεσις»!\nΛευκαδίτισσες στις Αλυκές Ι.Π. Μεσολογγίου – Σκηνή… από Κινηματογραφική ταινία\nΑγρίνιο: Ο Δημοτικός Κινηματογράφος «Άνεσις» παρουσιάζει ταινίες για παιδιά\nΑγρίνιο: «Γκρέτελ & Χάνσελ» και «Αρπακτικά Πτηνά» από την Πέμπτη στο «Άνεσις»\nΌσκαρ 2020 – Σάρωσαν τα «Παράσιτα» – Όλοι οι νικητές!\nΌσκαρ 2020: Όλα όσα πρέπει να γνωρίζετε για τη μεγάλη βραδιά


WSJ: Ο Λευκός Οίκος ενημέρωσε τον Powell ότι θα είναι ο επόμενος πρ...\nDow Jones 25.598,55 -1,40%\nEUR / CHF 1,12323\nΤετάρτη, 01-Νοε-2017 23:18\nWSJ: Ο Λευκός Οίκος ενημέρωσε τον Powell ότι θα είναι ο επόμενος πρόεδρος της Fed\nΟ Λευκός Οίκος ενημέρωσε τον κυβερνήτη της Federal Reserve Jerome Powell ότι ο Πρόεδρος Donald Trump σκοπεύει να τον ορίσει ως τον επόμενο πρόεδρο της Ομοσπονδιακής Τράπεζας των ΗΠΑ, ανέφερε σήμερα η Wall Street Journal, επικαλούμενη πρόσωπο εξοικειωμένο με το θέμα.\nΟ Πρόεδρος Donald Trump και ο Jerome Powell συνομίλησαν τηλεφωνικά την Τρίτη, σύμφωνα με μία δεύτερη πηγη, η οποία δεν περιέγραψε τι συζητήθηκε. Οι αξιωματούχοι του Λευκού Οίκου επεσήμαναν ότι ο Trump θα προβεί στις επίσημες ανακοινώσεις για τη νέα ηγεσία της Fed την Πέμπτη.\nΤο μέλος του Δ.Σ. της Fed, Jerome Powell ήταν ο επικρατέστερος υποψήφιος για τη θέση, σύμφωνα με τα τελευταία δημοσιεύματα ξένων ειδησεογραφικών πρακτορείων.\nΟ πρόεδρος Trump φερόταν να εξετάζει επίσης τον οικονομολόγο του Stanford University, John Taylor, αλλά και να κρατήσει την πρόεδρο της Fed, Janet Yellen για μία δεύτερη θητεία.\nΗ πρώτη θητεία της Yellen λήγει τον Φεβρουάριο.\nΠοιος είναι ο Jerome Powell\nΟ Powell είναι κυβερνήτης στο διοικητικό συμβούλιο της Federal Reserve από το 2012, και δεν έχει ακόμη καταψηφίσει τις αποφάσεις της FOMC για τη νομισματική πολιτική. Ο διορισμός του εκτιμάται ότι θα άρει την αβεβαιότητα και η σημερινή πολιτική της Fed θα συνεχιστεί με ελάχιστες αλλαγές.\n"Ο Powell θα ακολουθήσει την πολιτική της Yellen και θα ήταν μια εξαιρετική επιλογή για την αγορά", σημείωνε προ ημερών στο Reuters ο Paul Zemsky, επικεφαλής επενδύσεων στην Voya Investment Management.\nΤο σημαντικό είναι ότι ο Powell θεωρείται ότι δεν φοβάται να αναστρέψει το σημερινό σχέδιο για μείωση του ισολογισμού της Fed αν αλλάξει η οικονομική προοπτική ή η προοπτική της αγοράς.


Η ανηχοϊκή μέτρηση της απόκρισης συχνότητας του 9AS αποδεικνύει ότι η καλή παράδοση που έχει δημιουργήσει η Quad, τόσο με το 12L όσο και με το QPM-1 διατηρείται και στην προκείμενη περίπτωση. Το σχετικό διάγραμμα (πάνω από τα 500Hz ) διακρίνεται για την ύπαρξη μικρών μόνο αποκλίσεων τόσο σε εύρος όσο και σε στάθμη, στοιχεία που αφήνουν υποσχέσεις για απόδοση που χαρακτηρίζεται από ακρίβεια και ουδετερότητα. Μεγαλύτερες αποκλίσεις εμφανίζονται στην περιοχή των πολύ υψηλών συχνοτήτων (πάνω από τα 10kHz. Συνολικά, πάντως, αυτές δεν ξεπερνούν τα +/3.5dB στο σύνολο της καμπύλης και τα +/- 2.5dB στην περιοχή από τα 500Hz μέχρι τα 10kHz. Άξιο προσοχής σημείο στο συγκεκριμένο διάγραμμα είναι οι αλλαγές που προκύπτουν με την τοποθέτηση του προστατευτικού καλύμματος. Αν ήθελε κανείς να κάνει πνεύμα, θα μπορούσε να πει ότι μπορεί η Quad να γνωρίζει το πώς να σχεδιάζει ηχεία, αλλά όχι το πώς να σχεδιάζει σίτες καθώς το αποτέλεσμα αγγίζει τα όρια του εξοργιστικού. Παραμένοντας στη σοβαρή πλευρά, η συμβουλή εδώ είναι να μην χρησιμοποιήσετε τα εξαρτήματα αυτά εκτός και αν είναι απολύτως απαραίτητο.\nΗ σύγκριση της ανηχοϊκής απόκρισης με την απόκριση που προκύπτει ως μέσος όρος μετρήσεων επί και εκτός άξονα (σε μια στερεά γωνία +/-10 μοιρών περίπου), αποκαλύπτει ότι έχουμε να κάνουμε με ένα ηχείο του οποίου η ακτινοβολία είναι γενικώς ομαλή και η απόκριση δεν μεταβάλλεται αισθητά σε σχέση με τη γωνία μέτρησης. Η μέση απόκριση (η οποία είναι, κατά πολλούς, καλύτερος εκτιμητής της ηχητικής απόδοσης) χαρακτηρίζεται από ακόμη μικρότερες αποκλίσεις.\nΔιάγραμμα απόκρισης (dBSPL). Ανηχοϊκή μέτρηση σε απόσταση 2m (συχνότητες πάνω από τα 500Hz) με και χωρίς το προστατευτικό πλέγμα (πράσινη και κόκκινη καμπύλη αντιστοίχως).\nΔιάγραμμα απόκρισης (dBSPL). Ανηχοϊκή μέτρηση σε απόσταση 2m (συχνότητες πάνω από τα 500Hz). Μέτρηση επί του άξονα (πράσινη καμπύλη) και μέση τιμή μετρήσεων εκτός άξονα (κόκκινη καμπύλη).\nΗ ψευδοανηχοϊκή μέτρηση (splicing near field και far field μετρήσεων επί του άξονα στα 500Hz περίπου, με εξομάλυνση 0.33oct) δείχνει ότι ο ισορροπημένος χαρακτήρας διατηρείται και στην μεσαία/χαμηλή περιοχή. Το διάγραμμα περιλαμβάνει, σε υπέρθεση, την απόκριση του συστήματος στις τρεις θέσεις του ειδικού ισοσταθμιστή όπου γίνεται φανερό ότι αυτός προσθέτει ή αφαιρεί 3dB περίπου σε σχέση με την θέση flat στις θέσεις boost και shelf αντιστοίχως, με κέντρο κοντά στα 110Hz. Με αναφορά την απόκριση στη θέση flat, το ηχείο έχει σημείο αποκοπής (-3dB) κοντά στα 65Hz και σημείο -6dB κοντά στα 60Hz, τιμές πολύ κοντά σε αυτές που αναφέρει η εταιρία (ειδικά η πρώτη). Στην περιοχή των υψηλών συχνοτήτων, το ηχείο “κόβει” ομαλά και χωρίς κάποιο ορατό πρόβλημα έντονου συντονισμού. Τα -3dB (σε σχέση με τα 20kHz) βρίσκονται εκεί που προβλέπει και η Quad, κοντά στα 23kHz. Με δεδομένο, τέλος, ότι έχουμε να κάνουμε με ενεργό ηχείο, σημειώστε ότι ο κατακόρυφος άξονας είναι βαθμονομημένος σε πραγματικά dBSPL στη συγκεκριμένη απόσταση μέτρησης και όχι σε dBSPL/w/m, όπως γίνεται συνήθως στα παθητικά ηχεία.\nΗ βηματική απόκριση είναι αρκετά ομαλή αν και μπορεί να διακρίνει κανείς μια μικρή ασυνέχεια κατά τη μετάβαση από του τουίτερ στο γούφερ. Όπως έχει συμβεί και με άλλα ηχεία της Quad που έχει τύχει να μετρήσουμε, η απόσβεση του γούφερ είναι ιδιαίτερα ομαλή. Εν προκειμένω, αξίζει τον κόπο να αναφερθεί ότι οι διαφορές μεταξύ της βηματικής απόκρισης που προκύπτει από τη μέτρηση σε απόσταση 2m με αυτήν που προκύπτει από τη μέτρηση σε απόσταση 1m (και δεν εμφανίζεται εδώ) είναι μηδαμινές, απόδειξη ότι το ηχείο μπορεί να χρησιμοποιηθεί για ακροάσεις από μικρή απόσταση (όπως πρέπει να συμβαίνει σε ένα near field monitor ή, έστω, σε κάθε ηχείο που τοποθετείται κοντά στον ακροατή όπως συμβαίνει στις εφαρμογές desktop audio).\nΔιάγραμμα απόκρισης (dBSPL) με εξομάλυνση 0.33oct. Συνδυασμός far field/near field μέτρησης. Ρυθμίσεις “flat”, “boost” και “shelf” (πράσινη, κόκκινη και πορτοκαλί καμπύλη αντιστοίχως).\nΤο διάγραμμα των αποσβεννυμένων φασμάτων δείχνει ένα ηχείο το οποίο είναι αρκετά γρήγορο ως προς τις αποσβέσεις του αν και μπορεί κανείς να απομονώσει μια σειρά από συντονισμούς με ισχυρότερους αυτούς στα 4.6kHz (1.6mS), 12.3kHz (1.6mS) και 15.6kHz (1.4mS).\nH πολική απόκριση του 9AS στο οριζόντιο επίπεδο επιβεβαιώνει το αρχική εντύπωση που προκύπτει από την σχέση μέσης/ανηχοϊκής απόκρισης, ότι το ηχείο εκπέμπει ομαλά στον χώρο. Πράγματι, οι σχετικές καμπύλες παραμένουν ιδιαίτερα ομαλές και μέσα στο όριο των -6dB για μεγάλες γωνίες και ο λοβός εκπομπής στενεύει σημαντικά μόνο στις πολύ υψηλές συχνότητες όπου βρίσκεται οριακά εκτός των -6dB στις +/-30°. Αυτό σημαίνει ότι για τις περισσότερες εφαρμογές δεν απαιτείται toe-in (ίσως μάλιστα η τοποθέτηση του ηχείου χωρίς να κοιτά τον ακροατή να μειώνει την κορύφωση στην περιοχή των πολύ υψηλών συχνοτήτων που φαίνεται στο διάγραμμα της απόκρισης).\nTo πολικό διάγραμμα στο κατακόρυφο επίπεδο, τέλος, δεν δημιουργεί ανησυχίες για την κρισιμότητα της θέσης του ακροατή όσον αφορά στο ύψος. Φυσικά η καλύτερη απόδοση βρίσκεται όταν η ακρόαση γίνεται στον άξονα (και η Quad προτείνει αυτή τη θέση) αλλά μικρές διαφοροποιήσεις, στην περιοχή των +/-15° δεν αναμένεται να δημιουργήσουν σοβαρά προβλήματα.


4 Ιστορίες από τις Αστρικές Αυτοκρατορίες - Ιστορία 2: Το τέλος του ονείρου (Κεφάλαιο 2) - "Σύννεφα"\nMaria Papatheodorou 28 Νοεμβρίου 2016 - 10:48 μ.μ.\nΑχ μας άναψες πάλι!\nMichael K. 28 Νοεμβρίου 2016 - 11:39 μ.μ.\nΚαι που είσαι ακόμα! Αλλά και εσύ δεν πας πίσω!\nsofia greka 29 Νοεμβρίου 2016 - 5:32 μ.μ.\nMichael K. 29 Νοεμβρίου 2016 - 6:55 μ.μ.\nΧαίρομαι που σου αρέσει, θύμησέ μου στο τέλος να σου πω και το ιστορικό της.


Έκτακτο δελτίο μετέδωσε το Mega: "420 οικογένειες διεκδικούν το μέλλον τους" (Video) - Report Plus\nΈκτακτο δελτίο μετέδωσε το Mega: “420 οικογένειες διεκδικούν το μέλλον τους” (Video)\nΈκτακτο δελτίο ειδήσεων μετέδωσαν οι εργαζόμενοι του Mega, εκφράζοντας την αγωνία τους για όσα συμβαίνουν και είναι σε εξείλιξη από τη στιγμή που οι μέτοχοι ανακοίνωσαν πως δεν θα καταθέσουν υποψηφιότητα για τηλεοπτική άδεια.\nΣτο μήνυμά τους οι 420 εργαζόμενοι, που από χθες βρίσκονται στα γραφεία τους, τονίζουν ότι διεκδικούν το μέλλον τους καθώς σε λίγη ώρα λήγει η προθεσμία υποβολής υποψηφιότητας για άδεια.\nΑκολούθησε βίντεο με την ανακοίνωση των εργαζομένων όπου εκφράζουν τη θλίψη για την απόφαση να πέσει μαύρο στο κανάλι. “Εμείς οι εργαζόμενοι του Mega που εργαζόμαστε απλήρωτοι για 21 μήνες θεωρούμε τις εξηγήσεις των μετόχων προφάσεις εν αμαρτίαις, αφού οι ίδιοι πέτυχαν με την άμισθη εργασία τους να συγκεντρωθούν από διαφημιστικά έσοδα 55 εκατ”, αναφέρουν.\nΚαλούν, μάλιστα, κυβέρνηση , υπουργείο Εργασίας και ΕΣΡ να αναλαβουν τις υποχρεώσεις τους απέναντι στους εργαζομένους και διαμηνύουν πως «δεν θα γίνουμε βορά στα επιχειρηματικά και πολιτικά παιχνίδια που παίζονται στην πλάτη μας”.\nΠροανήγγειλαν, δε, νέο έκτακτο δελτίο μετά τις 15.00.\nΧθες εξέδωσαν την πρώτη ανακοίνωσή τους προκειμένου να ευαισθητοποιήσουν το τηλεοπτικό κοινό κάνοντας λόγο για έγκλημα εις βάρος τους:\n“Αυτές τις ώρες βρίσκεται σε εξέλιξη ένα έγκλημα σε βάρος 420 εργαζομένων του MEGA. Δημοσιογράφοι, Τεχνικοί και Διοικητικοί υπάλληλοι στήριξαν απλήρωτοι εδώ και 2 χρόνια το κανάλι προκειμένου να μην κλείσει. Τώρα αποκαλύπτεται ότι εξαπατήθηκαν”.\nΤο δελτίο παρουσίασαν η Ειρήνη Ανδρουλάκη και ο ανταποκριτής του σταθμού στη Μόσχα Θανάσης Αυγερινός.\nΜέρκελ: Απόδειξη εμπιστοσύνης ο επιπλέον χρόνος για την Ελλάδα


SERIE A: Σώθηκε στα «χασομέρια» η Λάτσιο - Άνετη επικράτηση για Βερόνα (hls) | Sportday Αθλητικές Ειδήσεις\nΔημήτρης Μύτικας 06.01.22 | 17:29\nSERIE A: Σώθηκε στα «χασομέρια» η Λάτσιο - Άνετη επικράτηση για Βερόνα (hls)\nΈνα γκολ του Σεργκέι Μιλίνκοβιτς Σάβιτς στο τέλος έσωσε το βαθμό της (χορταστικής) ισοπαλίας 3-3 για τη Λάτσιο κόντρα στην Έμπολι.\nΗ Έμπολι, μέχρι το 3ο λεπτό των καθυστερήσεων έμοιαζε να παίρνει μία πολύ σημαντική νίκη επί της Λάτσιο μέσα στο "Ολίμπικο", ειδικά μετά την απόρκρουση του Γκουλιέλμο Βικάριο στο πέναλτι του Τσίρο Ιμόμπιλε στο 86'.\nΩστόσο ο Μιλίνκοβιτς Σάβιτς είχε άλλη άποψη, δίνοντας το «φιλί της ζωής» στους «λατσιάλι» και να ισοφαρίζει στις καθυστερήσεις, διαμορφώνοντας το τελικό 3-3 για την 20ή αγωνιστική της Serie A.\nΟ αγώνας ξεκίνησε με τρία γκολ μέσα στα πρώτα 14 λεπτά. Μόλις στο 8', οι Νεντίμ Μπαϊράμι και Σίμον Ζουρκόβσκι είχαν δώσει σημαντικό προβάδισμα για τους Τοσκανούς. Ο Τσίρο Ιμόμπιλε μείωσε έξι λεπτά αργότερα και στο 66' ο Σεργκέι Μιλίνκοβιτς Σάβιτς ισοφάρισε για τους "λατσιάλι", που είχαν αρκετές ευκαιρίες.\nΟι φιλοξενούμενοι δεν πήγαν πίσω όμως και στο 75' ο Φεντερίκο ντι Φραντσέσκο τους έβαλε ξανά μπροστά στο σκορ κρατώντας τη νίκη στα χέρια τους. Τελικά δεν κατάφεραν να πάρουν το «τρίποντο» καθώς στο 3ο λεπτό των καθυστερήσεων με κοντινή κεφαλιά του Σέρβου μέσου, ισοφαρίστηκαν σε 3-3.\nΤην ίδια ώρα, η Βερόνα πέτυχε το «διπλό» στην έδρα της Σπέτσια. Η ομάδα του Ιγκόρ Τούντορ επικράτησε με 2-1 με μεγάλο πρωταγωνιστή τον Τζιανλούκα Καπράρι. Ο 28χρονος πραγματοποίησε πολύ καλή εμφάνιση ανοίγοντας το σκορ στο 59', κάνοντας το 2-0 στο 70' με τη γηπεδούχο να μειώνει στο 85' με τον Έρλιτς.


Γιατί αξίζει να αγκαλιάζουμε τις δύσκολες στιγμές - Εναλλακτική Ατζέντα\nΓιατί αξίζει να αγκαλιάζουμε τις δύσκολες στιγμές\nΜια κρίση σε ένα ζευγάρι είναι συχνά ευκαιρία να κατανοήσουν και οι δυο καλύτερα τι φιλοδοξούν, σε ποια βάση μπορούν – ή δεν μπορούν – να είναι ευτυχισμένοι μαζί.\nΚαι τι είναι η κατάθλιψη, αν όχι πρόσκληση, ιδιαίτερα επώδυνη, ώστε να ανοίξει ένα παράθυρο σε αυτό που δεν θέλουμε να δούμε;\nΊσως να είναι αυτή όντως η λειτουργία της κατάθλιψης. Μας αναγκάζει να σταματήσουμε και να αναρωτηθούμε για τους εαυτούς μας, για το χάσμα μεταξύ του τρόπου ύπαρξής μας και των προσδοκιών μας, για τις αρνήσεις μας, για τις υποσυνείδητες επιθυμίες μας.\nΠόσοι από εμάς δεν έχουν αναρωτηθεί για το υποσυνείδητό τους πριν γνωρίσουν αυτή την ψυχική κατάρρευση;\nΦαίνεται ότι είναι απαραίτητο, επίσης, κάτι να μη λειτουργεί για να αποφασίσουμε να αναρωτηθούμε «πώς λειτουργεί».\nΤα συμπτώματα της κατάθλιψης δείχνουν ότι «κάτω από το καπό» της συνείδησης υπάρχει κάτι που χρειάζεται να αποσαφηνιστεί, να αποκωδικοποιηθεί, να ακουστεί. Αυτό, λοιπόν, μπορεί να είναι η αρχή μια υγιούς περιπέτειας, η αρχή μιας ψυχανάλυσης που θα μας κάνει πιο συνειδητούς, πιο διαυγείς, με μια λέξη πιο σοφούς. Η κατάθλιψη θα είναι ο «καιρός», η στιγμή για να ανοίξει το παράθυρο στο αίνιγμα της εσωτερικότητάς μας.\nΔιαβάστε επίσης: Οι δύσκολες στιγμές φέρνουν στο φως την πραγματική μας φύση\nΑν οι πολλαπλές κρίσεις που χαρακτηρίζουν την ιστορία του καπιταλισμού φαίνονται και αυτές ως παράθυρα που ανοίγουν στην πραγματικότητα του καπιταλισμού, το γεγονός και μόνο της επανάληψής τους δείχνει ότι δεν είναι τόσο εύκολο να αναλύσουμε τι αποκαλύπτουν.\nΑς πάρουμε ως παράδειγμα την κρίση των δανείων του 2008. Ταχεία εξάπλωση και παγκόσμια μετάδοση της χρηματοπιστωτικής κρίσης στην πραγματική οικονομία, έκρηξη της κερδοσκοπικής φούσκας….\nΌλα αυτά σίγουρα θα μπορούσαν να είχαν προβλεφθεί….\nΠαρά τις διαφορές, μοιάζει σε τόσα πολλά σημεία με το χρηματιστηριακό κραχ του 1929, ώστε να μπορούμε να σχεδιάσουμε μια εξέλιξη της επιστήμης των οικονομικών.\nΟι οικονομολόγοι θα ήθελαν να είναι σαν τους μηχανικούς της αεροναυτικής. Να είναι σε θέση να αυξήσουν τη σταθερότητα και την αξιοπιστία των συστημάτων τους μετά από κάθε ατύχημα. Αλλά στον τομέα τους, η πρόοδος είναι πιο αμφισβητήσιμη.\nΕίναι μια ευκαιρία να θυμηθούμε ότι συνεχώς πρέπει να είμαστε σε επαγρύπνηση, σε εγρήγορση, να συλλαμβάνουμε πραγματικά τις κρίσεις ως ευκαιρίες για να μάθουμε. Αυτό δεν συμβαίνει απλώς και μόνο επειδή το παράθυρο ανοίγει, αλλά επειδή είμαστε έτοιμοι να αντιληφθούμε τι μας δείχνει.\nΑυτά συμβαίνουν στο σώμα ή στην ψυχή, στο προσκήνιο της ιστορίας ή στην προσωπική ζωή. Οι κρίσεις κομματιάζουν την πραγματικότητα. Ξαφνικά προσφέρεται στα μάτια μας αυτό που ήταν κρυμμένο. Αυτό συνοψίζει και ο στίχος του Γερμανού ποιητή Χέλντερλιν: «Στον κίνδυνο μεγαλώνει και η δυνατότητα σωτηρίας».\nΕίναι, επίσης, απαραίτητο για να αναγνωρίσουμε «τη σωτηρία», να ξέρουμε να κρατάμε τα μάτια μας ανοιχτά.


Άγνωστοι Θεσσαλοί κλεφταρματολοί αγωνιστές κατά την επανάσταση του 1821 : CaptainBook.gr - Το πιο ενημερωμένο ηλεκτρονικό βιβλιοπωλείο.\nΣυγγραφέας: Κώστας Σπανός\nΤο 1965, ως νεαρός δάσκαλος, είχα την ευκαιρία να μελετήσω τα "Ενθυμήματα Στρατιωτικά" του Νικ. Κασομούλη και να γνωρίσω τους μεγάλους κλεφταρματολούς της Θεσσαλίας. Στάθηκα ιδιαιτέρως στους κλεφταρματολούς των Χασίων διότι, ανάμεσα τους, αναφέρονται και οι Ψειραίοι οι οποίοι κατάγονταν από την γενέτειρα μου Δεσκάτη. θέλοντας να μάθω έγκυρες πληροφορίες γι΄ αυτούς, κατέφυγα στο "Αρχείο των Αγωνιστών" της Εθνικής Βιβλιοθήκης (Ε.Β.Ε.). Εκεί εντόπισα δύο έγγραφα τα οποία αξιοποίησα στη μελέτη μου "Οι κλεφταρματολοί της Δεσκάτης Ψειραίοι και το αρματολίκι των Χασίων", την οποία δημοσίευσα στον πρώτο τόμο του "Θεσσαλικού Ημερολογίου", το 1980.\nΤαξινόμιση DDC: 938.93 (Θεσσαλία - Ιστορία), 938.5 (Ελλάς - Ιστορία - Επανάσταση του 1821)\nISBN (10ψήφιο): 960-8353-21-1


ΙΩΑΝΝΙΝΑ: Η ΤΑΥΤΟΤΗΤΑ ΤΗΣ ΣΑΡΑΚΑΤΣΑΝΙΚΗΣ ΚΟΥΛΤΟΥΡΑΣ ΣΤΟ 34Ο ΑΝΤΑΜΩΜΑ ΣΤΟ ΓΥΦΤΟΚΑΜΠΟ ΖΑΓΟΡΙΟΥ! 11:56 - TA NEA TIS MIKROSPILIAS 24\nΙΩΑΝΝΙΝΑ: Η ΤΑΥΤΟΤΗΤΑ ΤΗΣ ΣΑΡΑΚΑΤΣΑΝΙΚΗΣ ΚΟΥΛΤΟΥΡΑΣ ΣΤΟ 34Ο ΑΝΤΑΜΩΜΑ ΣΤΟ ΓΥΦΤΟΚΑΜΠΟ ΖΑΓΟΡΙΟΥ! 11:56\nΟι ήχοι από τα κλαρίνα διαπερνούν τη νυχτερινή ηρεμία του δάσους της Τύμφης. Κάτω από τα έλατα, στις καλύβες, στις σκηνές, με τις αναμμένες φωτιές, άνθρωποι κάθε ηλικίας διασκεδάζουν, τραγουδούν και χορεύουν, μέσα στη δροσερή καλοκαιρινή νύχτα....\nΑυτές είναι μόνο μερικές εικόνες από το "34ο Αντάμωμα των Σαρακατσαναίων Ηπείρου", που έγινε στον Γυφτόκαμπο Ζαγορίου, το περασμένο τριήμερο.\nΟι ηλικιωμένοι που πήγαν στο Αντάμωμα, θυμήθηκαν με νοσταλγία τα παιδικά και τα εφηβικά τους χρόνια στα τσελιγκάτα, ενώ οι νεότεροι, γνώρισαν την κουλτούρα της νομαδικής κτηνοτροφικής ζωής.\nΤο Αντάμωμα των Σαρακατσαναίων έχει στόχο τη συνέχεια, τη διατήρηση και τη διάδοση της πολιτισμικής τους ταυτότητας. Όπως τονίζουν τα μέλη της Αδελφότητας των Σαρακατσαναίων, από τις βασικές υποχρεώσεις τους είναι η συνέχεια της διάσωσης εκείνων των στοιχείων της παράδοσης, που πρέπει να μεταφερθούν από γενιά σε γενιά, στα παιδιά τους. Μάλιστα, αυτό περιλαμβάνεται στο καταστατικό της Αδελφότητας και αφορά στους σκοπούς της ίδρυσής της.\nΟ Γυφτόκαμπος, είναι ένας χώρος πολλών στρεμμάτων μέσα σε ένα ελατοδάσος, 16 χιλιόμετρα ανατολικά από το κεφαλοχώρι Τσεπέλοβο, στις πλαγιές της Τύμφης.\nΌπως εξηγεί στο ΑΠΕ-ΜΠΕ ο πρόεδρος της Αδελφότητας Σαρακατσαναίων Ηπείρου, Αηδονάτος Καπρινιώτης, "τα βουνά ήταν ο αγαπημένος τους τόπος, γιατί ψηλά έχεις μία άλλη αίσθηση ελευθερίας. Είναι το περιβάλλον, αλλά και το δροσερό καλοκαίρι που έμοιαζε περισσότερο με Άνοιξη. Πολλές ασχολίες δεν υπήρχαν, παρά μόνο η αναζήτηση τροφής για τα κοπάδια. Γι αυτό, τα περισσότερα τραγούδια καλοτυχίζουν τα βουνά".\nΟ χώρος στον Γυφτόκαμπο παραπέμπει σε «υπαίθριο μουσείο» καθώς εκεί, ο επισκέπτης συναντά έναν μικρό καταυλισμό με έξι καλύβες, "σήμα κατατεθέν" του τρόπου ζωής και του πολιτισμού των Σαρακατσαναίων, ένα εκκλησάκι, έκθεση φωτογραφίας και μία μικρή ταβέρνα. Οι καλύβες, τα κονάκια, όπως τα αποκαλούν, είναι στρογγυλές, και στην κορυφή καταλήγουν σε έναν σχεδόν κωνικό θόλο, ενώ είναι φτιαγμένες από βρίζα, λεπτά καλάμια με τα βασικά ξύλα του σκελετού τους από φράξο.\nΣτον Γυφτόκαμπο, έφτασαν οικογένειες Σαρακατσαναίων από όλη την Ελλάδα. Το γλέντι κράτησε δύο νύχτες και τρεις ημέρες. Στην κεντρική εκδήλωση, τη νύχτα του Σαββάτου, γύρω από την πιο μεγάλη φωτιά, χόρεψαν παραδοσιακούς χορούς πέντε σαρακατσάνικα συγκροτήματα, ανάμεσά τους και ένα παιδικό.\nΟι Σαρακατσαναίοι άρχισαν να φτάνουν στο Ζαγόρι από τα τέλη 18ου αιώνα για να ξεκαλοκαιριάσουν με τα κοπάδια τους. Αρχικά, έμεναν έξω από τους οικισμούς και στις αρχές του 20ού αιώνα άρχισαν σταδιακά, να εγκαθίστανται στα χωριά όπου ζούσαν το καλοκαίρι. Μετά τη δεκαετία του 1950, οι ανακατατάξεις που σημειώθηκαν άλλαξαν το κοινωνικό τοπίο και σήμερα μόνο λίγα πράγματα θυμίζουν τις παλιές εποχές.


Τουρνουά μπάσκετ 3 on 3 στη Γλυφάδα - Μπάσκετ - SPORT 24\nΤουρνουά μπάσκετ "3 on 3" στη Γλυφάδα\nΔημοσίευση: 17 Σεπ. 2016 13:30\nΤο πρώτο Glyfada 3 on 3 International Tournament θα διεξαχθεί στην 3η Μαρίνα Γλυφάδας, το Σαββατοκύριακο 1/2 Οκτωβρίου. Θα δώσουν το "παρών" οι Παπαλουκάς, Διαμαντίδης και Σπανούλης.\nΤουρνουά μπάσκετ "3 on 3" διοργανώνει ο Δήμος Γλυφάδας, το Σαββατοκύριακο 1-2 Οκτωβρίου, μπροστά στην παραλία της πόλης!\nΗ συμμετοχή στο τουρνουά είναι δωρεάν. Δηλώσεις συμμετοχής θα γίνονται δεκτές μόνο διαδικτυακά, στην ιστοσελίδα glyfada3on3.gr μέχρι και την Τετάρτη, 28 Σεπτεμβρίου στις 8 μ.μ. Οι θέσεις είναι συγκεκριμένες, επομένως μην αργήσετε να δηλώσετε συμμετοχή! Οι ομάδες θα χωριστούν σε ομίλους, ανάλογα με την ηλικία των παικτών. Δικαίωμα να αγωνιστούν έχουν όσοι έχουν συμπληρώσει το ένατο έτος της ηλικίας τους. Μείνετε συντονισμένοι, φορέστε τα αθλητικά ρούχα και παπούτσια σας, προετοιμαστείτε και σας περιμένουμε! Το ραντεβού μας είναι 1 και 2 Οκτωβρίου στη 3η Μαρίνα Γλυφάδας.


Τα εισιτήρια για την αναμέτρηση με τον Άρη - Olympiacos BC\nΤα εισιτήρια για την αναμέτρηση με τον Άρη\nΗ Διεύθυνση Εισιτηρίων της Κ.Α.Ε. ΟΛΥΜΠΙΑΚΟΣ ανακοινώνει ότι για τον Αγώνα Πρωταθλήματος Betshop Basket League 2018-2019 με τον ΑΡΗ (04/03/2019, με ώρα έναρξης 18:30) η διάθεση των εισιτηρίων πραγματοποιείται ως εξής:\n• Μέσω του ΙΝΤΕΡΝΕΤ (www.olympiacosbc.gr ΚΑΙ από το www.ticketmaster.gr) την Πέμπτη 28/02/2019 στις 10:00.\n• Μέσω του τηλεφωνικού κέντρου στο τηλέφωνο 210 8938007 από την Πέμπτη 28/02/2019 στις 10:00.\n• Από τα καταστήματα PUBLIC (ώρες λειτουργίας καταστημάτων) από την Πέμπτη 28/02/2019 στις 10:00.\n• Από τα εκδοτήρια του Σ.Ε.Φ. την Πέμπτη 28/02/2019 και ώρες 10:00 – 18:00, την Παρασκευή 01/03/2019 και ώρες 10:00 – 21:30 την Δευτέρα 04/03/2019 και ώρες 10:00 και μέχρι την ώρα έναρξης του αγώνα (18:30).\nΓια τον ΑΓΩΝΑ ΜΕ τον ΑΡΗ ΔΕΝ απαιτείται κάρτα ΦΙΛΑΘΛΟΥ του ΕΡΑΣΙΤΕΧΝΗ ΟΛΥΜΠΙΑΚΟΥ.\nΠΟΛΙΤΙΚΗ ΑΜΕΑ ΓΙΑ ΤΟΝ ΑΓΩΝΑ ΜΕ ΤΟΝ ΑΡΗ (άτομα μόνο με κινητικά προβλήματα)\nΗ Κ.Α.Ε. ΟΛΥΜΠΙΑΚΟΣ για τον αγώνα Αγώνα Πρωταθλήματος Betshop Basket League 2018-2019 με τον ΑΡΗ , ενημερώνει τους φιλάθλους με κινητικά προβλήματα τα ακόλουθα:, καλεί τους φίλαθλους να επικοινωνήσουν με την Κ.Α.Ε. ΟΛΥΜΠΙΑΚΟΣ μέχρι την Παρασκευή 01/03/2019 και ώρα 18:00 ώστε να παραλάβουν από τη θύρα 8 το DAY PASS. Όσοι δεν επικοινωνήσουν έγκαιρα, δεν θα έχουν δικαίωμα εισόδου στο γήπεδο.


Ford Fiesta Black Red Edition: 140 ίπποι στο λίτρο - bmw σειρα 2 active toure\nH καμπίνα του Ford Fiesta Black Edition σε γενικές γραμμές δεν ξεφεύγει από την λογική των υπόλοιπων Fiesta. Προεξάρχον χαρακτηριστικό είναι τα σπορ καθίσματα με κόκκινες ραφές και κόκκινη πλευρική φάσα.\nΗ νέα εκδοχή του 1,0 EcoBoost φέρει ειδική χαρτογράφηση του εγκεφάλου, αύξηση πίεσης υπερπλήρωσης, νέο διπλό μεταβλητό χρονισμό βαλβίδων, αναθεωρημένη πεταλούδα γκαζιού και μεγαλύτερο εναλλάκτη θερμότητας.\n77.060 Επισκέψεις στο άρθρο - Ημερομηνία δημοσίευσης: 30/1/2015\n• Κοστίζει 16.715 ευρώ\nΓια 3 συναπτά έτη (2012, 2013, 2014) ο 3κυλινδρος 1.000άρης EcoBoost κινητήρας της Ford κερδίζει τον σημαντικό τίτλο «Κινητήρας της χρονιάς» και σίγουρα όχι τυχαία. Σήμερα η Ford αποφασίζει να γράψει κυριολεκτικά ιστορία παρουσιάζοντας μια ακόμα πιο ισχυρή έκδοση παραγωγής του 1,0 EcoBoost, που με 140 ίππους μπαίνει στο libro d oro της αυτοκίνησης ως ο ισχυρότερος 1.000άρης κινητήρας, που έγινε ποτέ. Η ειδική ισχύς των 140 ίππων/λτ. (από τις κορυφαίες για αυτοκίνητο παραγωγής) αφήνει πίσω ακόμα και υπεραυτοκίνητα παραγωγής εκατοντάδων χιλιάδων ή και εκατομμυρίων ευρώ, όπως η Bugatti Veyron.\nΟ χιλιάρης EcoBoost των 140 ίππων λανσάρεται στο αποκλειστικά 3θυρο Fiesta για να γεφυρώσει το χάσμα ανάμεσα στο «καυτό» ST των 182 ίππων (από τον 1,6 EcoBoost) και στα πιο καθημερινά 100άρια ή 125άρια Fiesta, που αποτελούν το 30% των πωλήσεων του μοντέλου. Για το σκοπό αυτό δημιουργήθηκαν 2 ειδικές εκδόσεις, η Red Edition και η Black Edition. H πρώτη διαθέτει κόκκινο αμάξωμα με μαύρη οροφή και ανάλογες λεπτομέρειες και η δεύτερη ακριβώς την αντίθετη διαμόρφωση.\nΗ νέα εκδοχή του 1,0 EcoBoost χάρη στην ειδική χαρτογράφηση του εγκεφάλου, στην αύξηση πίεσης υπερπλήρωσης, στο νέο διπλό μεταβλητό χρονισμό βαλβίδων, στην αναθεωρημένη πεταλούδα γκαζιού και στο μεγαλύτερο εναλλάκτη θερμότητας (intercooler), έφτασε να αποδίδει την ισχύ-ρεκόρ των 140 ίππων. Η ροπή των 210 Nm (με overboost, ήτοι στιγμιαία κορύφωση για μερικά δλ.) είναι διαθέσιμη από τις 1.400-4.500 σ.α.λ. Οι επιδόσεις του Fiesta Black Edition των 1.091 κιλών δεν είναι καυτές, αλλά σίγουρα είναι πικάντικες και σημειώστε: 0-100 σε 8,7 δλ (10,6 δλ. το Fiesta 100 και 9,6 δλ. το Fiesta 125), 60-100 χλμ./ώρα με 4η σε 6,7 δλ. (9,8 δλ. το Fiesta 100 και 8,2 δλ. το Fiesta 125) και 80-120 χλμ./ώρα με 5η σε 9,4 (15,8 το Fiesta 100 και 13,9 δλ. το Fiesta 125). Ο κινητήρας παραμένει ιδιαίτερα πολιτισμένος σε λειτουργία για 3κύλινδρος, τραβάει δυνατά και ακούγεται ευχάριστα σε συνδυασμό με το σφύριγμα της τουρμπίνας και το ξεφύσημα από την εξάτμιση. Χαμηλά δεν είναι τόσο εύρωστος, όσο ο 100 ή ο 125 (λογικό, λόγω της αυξημένης πίεσης υπερπλήρωσης), αλλά μετά τις 2.000 σ.α.λ. δεν παίζεται, με δεδομένο τον μικρό κυβισμό.\nΕίναι πραγματικά εντυπωσιακό το τι συμβαίνει μέσα σε αυτό το μικρό κινητήρα, που έχει χωρητικότητα, όσο 3 κουτάκια αναψυκτικού. Το τούρμπο π.χ. γυρίζει στις 248.000 σ.α.λ., τη διπλάσια ταχύτητα περιστροφής ενός τούρμπο της F1 και τα πτερύγια φτάνουν 1,5 φορά την ταχύτητα του ήχου! Ένα 6ταχύτο κιβώτιο θα κολάκευε περισσότερο τον κινητήρα, θα έκανε ακόμα πιο ήσυχο το ταξίδι και θα μείωνε την πραγματική κατανάλωση, η Ford όμως επιμένει (περιέργως) σε 5τάχυτο κιβώτιο, το οποίο απέκτησε πιο κοντή κλιμάκωση, βοηθώντας την απόκριση στο γκάζι και τις ενδιάμεσες επιταχύνσεις (ουσιαστικά έχει τις 5 πρώτες σχέσεις του Fiesta ST). O επιλογέας παραμένει ευχάριστος σε αίσθηση και ακριβής σε κούμπωμα. H Ford υπόσχεται κατανάλωση 4,5 λτ./100 χλμ. (+0,2 σε σχέση με τις μικρές εκδόσεις), αλλά η καθημερινή πράξη δείχνει νούμερα κοντά στα 7,6 λτ./100 χλμ. Επίσης σε αντίθεση με τις απαλλαγμένες τελών μικρές εκδόσεις, το 140άρι Fiesta πληρώνει 93,6 ευρώ λόγω των εκπομπών CO2, που πλέον είναι 104 γρ./χλμ. Και πάλι όμως είναι ελάχιστα για την απόδοση του κινητήρα…\nΤο εσωτερικό σε γενικές γραμμές δεν ξεφεύγει από την λογική των υπόλοιπων Fiesta, που είναι και καλό και κακό. Έτσι, μόνο θετικά αποτιμάται η παρουσία μαλακού πλαστικού στο πάνω μέρος του ταμπλό και η συνολική ποιότητα κατασκευής, το προσεγμένο φινίρισμα, η εξαιρετική θέση οδήγησης, η κεντρική κονσόλα και οι λαβές θυρών σε gloss black, ο πλούσιος εξοπλισμός (7αερόσακοι, σύστημα SYNC για φωνητικές εντολές προς το σύστημα infotainment, κλιματισμός, κουμπί εκκίνησης, ηλεκτρικές ευκολίες, ΜyKey κτλ.) και οι κόκκινες λεπτομέρειες (ραφές τιμονιού, χειρόφρενου, επιλογέα και σπορ καθισμάτων με κόκκινη επίσης πλευρική επένδυση). Από την άλλη η εργονομία της κεντρικής κονσόλας παραμένει ολίγον πονοκέφαλος με τα τόσα μικρά και ίδια κουμπάκια, όπως και τα χειριστήρια του κλιματισμού. Σχετικά με την ευρυχωρία δεν έχει αλλάξει κάτι με το Fiesta να μην διεκδικεί δάφνες και να αρκείται στην απλά επαρκή φιλοξενία 4 ενηλίκων με μικρές παραχωρήσεις για τα γόνατα και τους ώμους των πίσω. Η απουσία πεντάθυρης έκδοσης φυσικά και δεν ωφελεί την πρακτικότητα. Ο χώρος αποσκευών των 274 λτ. (290 με κιτ επισκευής και όχι κανονική ρεζέρβα) είναι στο μέσο όρο της κατηγορίας.\nΣτο δρόμο: Ακόμη πιο απολαυστικό στην οδήγηση\nΤο Ford Fiesta είναι ένα από μικρά μοντέλα, που ξεχωρίζουν για τον οδηγοκεντρικό τους προσανατολισμό. Το Fiesta Black Edition είναι ακόμη καλύτερο, βασισμένο στο σπορ σετάρισμα της ανάρτησης, με πιο σφιχτά ελατήρια και αμορτισέρ, με πιο σκληρό πίσω ημιάκαμπτο άξονα και νέα ρύθμιση του ηλεκτρικού τιμονιού. Το τελικό αποτέλεσμα στην πράξη είναι ιδανικό για κάποιον που απολαμβάνει τη γρήγορη οδήγηση, αλλά δεν θέλει να κοπανιέται πάνω από τις ανωμαλίες των δρόμων και τις κακοτεχνίες. Συγκλονιστικά σταθερό στις ευθείες και στις ανοιχτές καμπές, το Fiesta Black Edition δείχνει υπέροχα ζυγισμένο καθώς πλησιάζεις τα όρια της πρόσφυσής του σε πιο κλειστές στροφές. Το τιμόνι είναι ακριβές και παρά την ηλεκτρική του βάση, ταΐζει συνεχώς τα ακροδάκτυλα με πλούσια πληροφόρηση για τις προθέσεις και την κατάσταση των μπροστινών τροχών. Με τις 16άρες ζάντες τουλάχιστον του αυτοκινήτου δοκιμής (τα προς πώληση μοντέλα θα έχουν στάνταρ 17άρες) λειαίνει γλυκά τις περισσότερες κακοτοπιές των δρόμων, χωρίς να γέρνει, χωρίς να πλέει (αλίμονο) ή να αποκλίνει στο ελάχιστο από την ιδανική γραμμή. Δεν είναι το ίδιο συμμετοχικό, όσο το «καυτό» ST, ούτε έχει το ίδιο παιχνιδιάρικη ουρά, αλλά είναι δελεαστικά ισορροπημένο και ικανό για τα πάντα. Με ευχάριστα ελαφρύ πάτημα, πηδάλια φτιαγμένα για οδήγηση και ψυχωμένο κινητήρα, δεν έχει πρόβλημα να κρατάει υψηλές μέσες ταχύτητες από σημείο σε σημείο ανεξάρτητα από την καμπυλότητα των στροφών. Μάλιστα όσο πιο κλειστή είναι η διαδρομή, τόσο καλύτερα, όντας ευέλικτο και άμεσο στις εντολές του οδηγού. Και πάντα με αξιόλογη άνεση και καθημερινή ευχρηστία. Ακόμα και αν ξεπεράσεις τα όριο δεν χάνει την αυτοκυριαρχία του αντιδρώντας γλυκά και ελεγχόμενα. Σίγουρα θα θέλαμε για ψυχολογικούς κυρίως λόγους, δίσκους αντί ταμπούρων στους πίσω τροχούς, αλλά τα φρένα είναι υπεραποτελεσματικά και αντέχουν.\nΗ Ford έγραψε ιστορία λοιπόν με τον 1.000άρη ΕcoBoost κινητήρα, που με τους 140 ίππους, έγινε ο ισχυρότερος κινητήρας παραγωγής με αυτόν τον κυβισμό, που έχει γίνει ποτέ. Το καλό είναι ότι η τοποθέτησή του στο Fiesta δημιούργησε ένα ευχάριστο και γρήγορο καθημερινό αυτοκίνητο. Η τιμή του δεν είναι σίγουρα καμιά ευκαιρία και είναι ακριβώς ανάμεσα στα αντίστοιχα εξοπλισμένα Fiesta 125 και στο κορυφαίο ST. Δικαίως λοιπόν μπαίνεις σε διλήμματα. Αυτό δεν έχει να κάνει φυσικά σε τίποτα με την αξία του αυτοκινήτου, που αποτελεί πλέον μια κορυφαία πρόταση στην μικρή κατηγορία.\nFord Fiesta ST στα γρήγορα:\n• Κοστίζει 18.974 ευρώ\n• Είναι 1,6 turbo με 182 PS\n• Καίει 5,9 λτ./100 χλμ.\nΣτη δοκιμή του Ford Fiesta ST είχαμε αναφέρει πως πρόκειται για ένα μοντέλο που σε εθίζει με την οδική του συμπεριφορά, τις εκρηκτικές επιδόσεις και την αγωνιστική εμφάνιση, όμως επειδή είναι ένα μοντέλο φτιαγμένο για την πίστα, ίσως κουράσει τον οδηγό σε συνθήκες καθημερινής οδήγησης… Οι άνθρωποι της Ford, λοιπόν, μάλλον το γνώριζαν, και για αυτό έβγαλαν την έκδοση των 140 ίππων. Αυτή καλύπτει το κενό ανάμεσα στην έκδοση ST των 182 ίππων και την «απλή» των 125 και ταυτόχρονα σου προκαλεί -όπως αναφέραμε και πιο πάνω- ένα ευχάριστο πονοκέφαλο που σε βάζει σε σκέψεις «οδηγικής αυτογνωσίας». Ας εξηγήσουμε γιατί.\nΕδώ τα πράγματα είναι εύκολα γιατί το Fiesta 1,0 140 PS Black Edition έχει σαφείς στιλιστικές επιρροές από το ST. Φωνάζει από μακριά πως πρόκειται για μία αγωνιστική έκδοση και αρέσει πολύ. Για κάποιους μάλιστα και περισσότερο από το ST λόγο της διχρωμίας στη μάσκα. Εσείς ποιο επιλέγετε;\nΑίσθηση στο δρόμο\nΤο σκηνικό γίνεται πιο περίπλοκο. Αν είστε γρήγορος οδηγός που θέλετε όμως και την άνεση, τότε θα εκτιμήσετε περισσότερο το 140άρι Fiesta. Αν από την άλλη αρέσκεστε ώστε η σπονδυλική σας στήλη να καταλαβαίνει τις ανωμαλίες του δρόμου, τότε οπωσδήποτε ST! Σε κάθε περίπτωση -και αυτό είναι το πιο σημαντικό- και με τα δύο μοντέλα θα νιώσετε αυτό που ονομάζεται οδηγική απόλαυση, μιας και τιμόνι, φρένα, πλαίσιο ακολουθούν τις προσταγές σας.\nΕπιδόσεις ή Κατανάλωση;\nΙδού η απορία. Χάρη στα 1.600 κυβικά και την αυξημένη ιπποδύναμη το Fiesta ST είναι ο απόλυτος κυρίαρχος στις επιδόσεις. Όμως το 140άρι, από την άλλη, είναι πιο οικονομικό σε κατανάλωση. Ποιο από τα δύο; Μα φυσικά και τα δύο! Γιατί και τα δύο μοτέρ υπηρετούν με το καλύτερο τρόπο αυτό για το οποίο έχουν σχεδιαστεί.


Πως έγινε η καταβύθιση της Ατλαντίδας, σύμφωνα με τους Ολύμπιους - Διαδραστικά\nΑρχική ΑΡΘΡΑ ΦΑΝΤΑΣΤΙΚΟΥ Πως έγινε η καταβύθιση της Ατλαντίδας, σύμφωνα με τους Ολύμπιους\nΗ Ατλαντίδα (ή Ποσειδωνία) κατελήφθη το 11.500 περίπου π.Χ. από τις δυνάμεις του Κρόνου και η κατοχή της διήρκεσε μέχρι το 9.560 π.Χ. οπότε και καταβυθίστηκε.\n“Η καταβύθιση της Ατλαντίδας οφείλεται σε λάθη των επιστημόνων της. Οι Ελλάνιοι, υποβοηθούμενοι από την Αθηνά και τον Φοίβο Απόλλωνα, δημιούργησαν στα μέσα παρατήρησης των αποστατών του Κρόνου της Ατλαντίδας, εικονική πραγματικότητα επιτιθεμένων δυνάμεων. Οι εικονική αυτή πραγματικότητα μεταφέρθηκε σαν υλοποιημένη σε πεδίο ταχυονικής σύνθεσης που δημιουργήσαμε εμείς, ώστε να είναι αδύνατος ο οπτικός και ηλεκτρονικός της έλεγχος, καθώς ήταν αδύνατη η προσέγγιση μέσων, ή επίσκεψη ενεργειακών οντοτήτων, όπως οι εξαϋλωμένοι ιερείς. Έτσι δημιουργήσαμε τη βεβαιότητα της πραγματικής ύπαρξης των μέσων μας, γεγονός που έκανε τους Άτλαντες να θεωρήσουν ότι υφίστανται επίθεση, αφού είχαν χάσει κάθε έλεγχο της πραγματικότητας.\nΟ κεντρικός κρύσταλλος ήταν ο μεγαλύτερος όλων και ήταν απλησἰαστος από κάθε εχθρικό όπλο καταστροφής. οι Άτλαντες είχαν δαμάσει την ηλιακή ενέργεια και παρήγαγαν τεράστιες ποσότητες υλικής και αντιυλικής ενέργειας, την οποία αποθήκευαν σε ομφαλούς συμπυκνώσεως των γιγαντιαίων κρυστάλλων, μαζί με την κρυσταλλική ενέργεια που παρήγαγαν οι ίδιοι. Την χρησιμοποιούσαν εκτός από πολεμικούς σκοπούς, στη διαφοροποίηση των συνθηκών ζωής του πλανήτη. Προκαλούσαν καταστροφικοὐς σεισμούς, κατακλυσμούς και ακραίες μετεωρολογικές καταστάσεις. Για ειρηνικούς σκοπούς χρησιμοποιήθηκε στην τηλεοπτική και τηλεακουστική επικοινωνία, στην επικοινωνία σκαφών θαλάσσης, αέρος και εδάφους, σε φάρους, καθώς και για τον έλεγχο κινήσεων ψαριών, πτηνών και ζώων. Είχαν τη δυνατότητα, από το ενεργειακό κέντρο των κρυστάλλων, να κατευθύνουν εναντίον στόχων ενεργειακές δέσμες μέσω εστιακής καμπύλης, χωρίς ενδιάμεσους σταθμούς και να χτυπήσουν όποιο στόχο ήθελαν σε οποιοδήποτε σημείο της γης, προκαλώντας καταστροφές, σεισμούς ή πυρκαγιές.\nΌλη η εκπεμπόμενη ενέργεια των αμυντικών όπλων των Ατλάντων του Κρόνου, χρησιμοποιήθηκε για την αναχαίτιση των επιτιθεμένων εικονικών δυνάμεων. Επειδή αυτή δεν εκτονώθηκε στην εξουδετέρωση των στόχων, διέφυγε και προσέκρουσε βίαια πάνω στον ηλεκτρομαγνητικό ιστό που περιβάλλει την Γαία. Ο ιστός αυτός είχε ενισχυθεί τεχνολογικά με ιονοσφαιρικές δέσμες, ώστε να ελέγχουν την είσοδο και την έξοδο ουρανίων δυνάμεων στην ατμόσφαιρα του πλανήτη σας. Ο κραδασμός που υπέστη ο ηλεκτρομαγνητικός ιστός της Γαίας, λόγω του ενεργειακού λακτίσματος από την ενέργεια των όπλων των αποστατών ήταν τόσο ισχυρός, που προκάλεσε βίαιες αντιδράσεις, τόσο στην ταχύτητα περιστροφής γύρω από τον άξονά της, όσο και στην ταχύτητα περιστροφής γύρω από τον ήλιο. Διαταράχθηκε η στατική ισορροπία της Γαίας με αποτέλεσμα να υποστεί παλμοδόνηση μεγάλης έντασης, η οποία προκάλεσε όχι μόνο ολίσθηση επί της τροχιάς της αλλά και επιτάχυνση της ταχύτητας περιστροφής γύρω από τον άξονά της. Λόγω της αδράνειας, παρουσιάστηκε το φαινόμενο μετακίνησης των υδατίνων όγκων της επιφάνειας, ωκεανών, θαλασσών, λιμνών και ποταμών, με αποτέλεσμα να δημιουργηθούν καταστροφικά κύματα που ξεπερνούσαν σε ύψος τα 2.000 μέτρα στις θάλασσες και στους ωκεανούς. Οι άνεμοι που δημιουργήθηκαν ξεπερνούσαν τα 1000 χιλιόμετρα την ώρα. Μετακινήθηκαν οι μαγνητικοί και οι γεωγραφικοί πόλοι της Γαίας. Η επιτάχυνση της περιστροφής γύρω από τον άξονά της, καθώς και η αύξηση της ταχύτητας περιφοράς γύρω από τον ήλιο, είχαν σαν αποτέλεσμα να μειωθεί η χρονική διάρκεια του ημερονυχτίου και το ημερολογιακό έτος. Το φαινόμενο της ολίσθησης της Γαίας επί της τροχιάς της διήρκεσε περίπου 48 ώρες και το φαινόμενο της παλμοδόνησης σε εκφυλιστική ακολουθία διήρκεσε περίπου σαράντα ημέρες. Η ηρεμία των υδάτινων όγκων επήλθε μέσα σε ένα γήινο έτος και η απόλυτη εξομάλυνση των κινήσεων της Γαίας γύρω από τον άξονά της και τον ήλιο έγινε σε ένα αιώνα σύμφωνα με δική σας ορολογία.\nΕκτός από τα αποτελέσματα αυτά, η ολίσθηση και η επιτάχυνση περιστροφής προκάλεσαν τεράστιους κραδασμούς και τριβές στις τεκτονικές πλάκες όπως σεις τις ονομάζετε. Αποτέλεσμα των τριβών αυτών ήταν η συσσώρευση τεραστίων ποσοτήτων ενέργειας στα ρήγματα των πλακών που προκάλεσαν καταστροφικούς σεισμούς. Η κατολίσθηση και η επιτάχυνση της ταχύτητας της Γαίας, οι κραδασμοί, οι τριβές, τα κύματα, και οι άνεμοι, προκάλεσαν τη μετακίνηση των πλακών, που συνοδεύτηκε με ταυτόχρονη εκτόνωση διάπυρου μάγματος. Όλα τα φαινόμενα αυτά συντέλεσαν στον κατακερματισμό και την καταβύθιση της Ατλαντίδας, ένα φαινόμενο που πολλές φορές έχει γνωρίσει ο πλανήτης της Γαίας. Όλα τα καταστροφικά φαινόμενα πήραν τη μεγίστη τιμή λόγω και της ανεξέλεγκτης λειτουργίας του γοργονείου και των δυνάμεων που απελευθέρωνε. Οι σεισμοί σταμάτησαν με την τελειωτική καταβὐθιση της Ατλαντίδας. Η εικόνα της καθολικής καταστροφής ολοκληρώθηκε με τη δημιουργία πυκνών νεφών καπνού, υδρατμών και απελευθέρωση δηλητηριωδών αερίων, που αφάνισαν κάθε είδος ζωής στην περιοχή αυτή για πολλά χρόνια.\nΣτην ολοκληρωτική καταστροφή της Ατλαντίδας συνέβαλε και η χρησιμοποίηση όπλων με συμπυκνωμένες ηχητικές και ενεργειακές δέσμες τρομερής εντάσεως από τους Ελλάνιους. Τα όπλα αυτά λειτουργούσαν με τη δέσμευση του θορύβου που κάνουν τα ουράνια σώματα με την κίνησή τους και την ακαριαία εκτόνωση του. Το ηχητικό αυτό όπλο εκτός από τις υλικές καταστροφές που προκάλεσε, δημιούργησε προβλήματα αστάθειας και πανικού και εξουδετέρωσε τη δυνατότητα που είχαν οι Άτλαντες να γίνονται αόρατοι. Η κίνηση των ουρανίων σωμάτων παράγει συνεχή και έντονο θόρυβο, ο οποίος δεν φθάνει μέχρι τ’ αυτιά των ανθρώπων. Αυτή η κοσμική ησυχία και σιωπή, επιτυγχάνεται με την παγίδευση των θορύβων αυτών σε κοσμικούς βρόγχους όπου και εκφυλίζονται. Είναι οι μυστηριώδεις νόμοι της φύσης και των γεγονότων που δεν γνωρίζετε πως πρόκειται να εκδηλωθούν στο μέλλον.\nΗ καταστροφή της Ατλαντίδας ήταν καθολική. Διασώθηκαν μόνο οι κορυφές των ορέων. Κατάλοιπα του κατεστραμμένου Γοργονείου της Ατλαντίδας βρίσκονται στις ακτές της Αμερικανικής ηπείρου, στην περιοχή που σεις ονομάζετε Μπαχάμες με δική σας ονομασία και είναι αυτά που δημιουργούν τα μυστηριώδη γαλάζια φώτα στον βυθό της θάλασσας, τα οποία δεν έχετε ερευνήσει. Σε αυτό το σημείο υπήρχε η κεντρική συστοιχία από υπερμεγέθεις κρυστάλλους του Γοργονείου των αποστατών”.. (Στις Μπαχάμες και στο βυθό της θάλασσας των Σαργασσών φαίνονται γαλάζιες φωτεινές ανταύγειες, τις οποίες είδε πρώτος ο Κολόμβος όταν ανακάλυψε την Αμερική. Αποτελούν όμως και τα τελευταία φωτεινά σημάδια της γης που βλέπουν οι αστροναύτες όταν απομακρύνονται στο διάστημα, όπως ανέφεραν οι αστροναύτες του προγράμματος “ΑΠΟΛΛΩΝ 12”).\n“Η Μεγάλη Προετοιμασία”\nΓ. Καλογεράκη, σελ. 271-280, εκδόσεις “Δίον” Θεσσαλονίκη\nNicos Kastanias / Image by Samrat Biswas from Pixabay\nΕπόμενο άρθρο10 Αλάνθαστα Σημάδια ότι Είσαι Καλός Άνθρωπος\nΚατέβηκαν στην μεγάλη υπόγεια πυραμίδα της Αλάσκα που έβγαζε μεγάλη ποσότητα...


Κοκτέιλ, έρωτας και σούσι - AllYou.gr\nΚοκτέιλ, έρωτας και σούσι\nΣήμερα η Αναστασία επισκέπτεται την... Ιαπωνία του Κολωνακίου!\nΤα στέκια στα μεγάλα αστικά κέντρα κάνουν... κύκλους. Εν έτη 2016, κάθε Παρασκευή και Σάββατο βράδυ (κάποιοι τυχεροί και τις υπόλοιπες ημέρες) φοράμε τα πιο ψηλά τακούνια μας και τα πιο κολλητά μπλου τζιν μας και κατηφορίζουμε προς την καρδιά της διασκέδασης, γνωστή και ως Γκάζι ή Κεραμεικός ή Έξοδος Μετρό Τεχνόπολη και Περσεφόνης γωνία. Και είναι πραγματικότητα πως δεν υπάρχει πιο hοt σποτ στην πόλη αυτή τη στιγμή, με τα πολύβουα και πολυσύχναστα μαγαζιά της περιοχής που ποτέ δεν κοιμάται και το πάει σερί ως το πρωί.\nΔεν ήταν πάντα έτσι. Όπως σε όλες τις μεγάλες πόλεις, οι συνοικίες που μαζεύουν τον περισσότερο κόσμο τις νύχτες αλλάζουν από καιρό σε καιρό, ξεπερνιούνται, επανέρχονται, νέα μαγαζιά ανοίγουν και επαναπροσδιορίζουν τον προσανατολισμό και τον χαρακτήρα της συνοικίας. Σήμερα, λοιπόν, θα ξεφύγω λίγο από τα πεπατημένα, αγαπημένα στέκια του κέντρου - απόκεντρου, εκεί όπου γίνεται ο κακός χαμός, και θα κατευθυνθώ προς μία άλλη, κλασικά λατρεμένη γειτονιά της πόλης που μαζεύει σταθερά πολύ και καλό κόσμο και το τελευταίο διάστημα έχει ανανεωθεί όσο δεν πάει, προσελκύοντας «νέο αίμα» και γενόμενη πάλι ένα από τα πιο trendy σημεία της μεγάλης Αθηνάς. To Κολωνάκι.\nΤο Κολωνάκι είναι ακριβό. Το Κολωνάκι είναι αριστοκρατικό. Το Κολωνάκι είναι φίνο. Είναι πλούσιο, γοητευτικό, έχει χαρακτήρα, στιλ και αστική γοητεία. Στους δρόμους του αισθάνεσαι την κουλτούρα ενός κόσμου που αγαπάει να ξοδεύει, να περνάει καλά και, ενίοτε, να ζει στη δική του, απομακρυσμένη ίσως από την πραγματικότητα, αλήθεια. Δεν είναι κακό. Που και που χρειάζεται λίγη πολυτέλεια κόντρα στους έντονους και κουραστικούς ρυθμούς της καθημερινότητας.\nΤο πιο διάσημο καφέ του Κολωνακίου είναι το Da Capo, Τσακάλωφ και Πατριάρχου Ιωακείμ γωνία, ακριβώς απέναντι από την πλατεία. Στο Κολωνάκι, όμως, το τελευταίο διάστημα έχουν ξεπεταχτεί αμέτρητα καινούργια καφέ, σε πολύ πιο νεανικό στιλ, που μαζεύουν εκτός από τα πολυάσχολα στελέχη των μεγάλων εταιριών που εδρεύουν στην περιοχή και πάρα πολύ νέο κόσμο, που ξέρει να γλεντάει από νωρίς.\nΤο T5 είναι το πιο πολυσυζητημένο νέο μαγαζί που, τέλη του 2014, έριξε ξανά τα φώτα στην αγαπημένη Τσακάλωφ. Οι πιστοί θαµώνες του απολαµβάνουν στο πολύ ιδιαίτερο σκηνικό του µυρωδάτους καφέδες το πρωί, ποτά μετά το γραφείο αλλά και γκουρµέ απολαύσεις, ενώ το βράδυ η διάθεση απογειώνεται, µε υποδειγµατικά cocktails και ραδιοφωνικά ακούσµατα. Εκεί θα συναντήσω μία καλή φίλη για έναν ζεστό, απολαυστικό cappucino και κουβέντα γύρω από την πρωτότυπη και φιλόξενη μπάρα.\nΜόλις η νύχτα, όμως, πέσει για τα καλά, τα φώτα ανάψουν στους δρόμους και ο κόσμος αρχίζει να στριμώχνεται για ένα τραπέζι στα πιο διάσημα μαγαζιά της περιοχής, θα είμαι πιστή στο ραντεβού μου για φαγητό σε ένα από τα πιο πολυσυζημένα νέα εστιατόρια του κέντρου.\nΤο Tokyo Joe ξεκίνησε την διάσημη ανατολίτικη πορεία του από την Βουλιαγμένη, όπου γοήτευε για καιρό τους θαμώνες των Νοτίων προαστιών με τα υπέροχα, αυθεντικά πιάτα του και την καταπληκτική θέα στη θάλασσα. Από εκεί επεκτάθηκε στη Γλυφάδα και στη συνέχεια έφτασε μέχρι το Κολωνάκι (Χάριτος 22) για να κατακτήσει και το κοινό του κέντρου.\nΚι αυτό γιατί, το Tokyo Joe -εκτός από την πραγματικά πετυχημένη Ασιατική κουζίνα, το original σούσι και άλλα πολλά Ιαπωνικά πιάτα- έχει ακόμα ένα πολύ σημαντικό ατού: ουσιαστικά ήρθε για να πάει κόντρα στην εικόνα του «κυριλέ», που έχει συνδυαστεί όλα αυτά τα χρόνια με την ιδέα του «σούσι». Αντίθετα αποτελεί τον καθημερινό προορισμό για τους λάτρεις της συγκεκριμένης κουζίνας, οι οποίοι μάλιστα γίνονται ολοένα και περισσότεροι. Και δεν είναι μόνο η κουζίνα, ο χαρακτήρας του μαγαζιού και το spot που έχουν κάνει αυτόν τον Joe τόσο αγαπητό, αλλά και ο μεγάλος κατάλογος με κοκτέιλ, που -στην προκειμένη περίπτωση- μοιάζουν τόσο μα τόσο ταιριαστά με την περίσταση.\nΑν πάντως εσύ δεν θες να δοκιμάσεις μία από τις γεύσεις στον κατάλογο ποτών του Tokyo Joe, μπορείς να συνεχίσεις μαζί μου την βραδιά σου σε ένα πολύ στιλάτο και σχετικά καινούριο μαγαζί. Το Minnie The Moocher έχει δώσει ξανά ζωή στην πλατεία Κολωνακίου, ακριβώς μέσα στο γνωστό εμπορικό κέντρο δίπλα στην διάσημη σε όλους με Gianna Kazakou. Το όνομά του είναι δανεισμένο από το πασίγνωστο ομώνυμο τραγούδι του Καμπ Κάλογουεη, το οποίο -όταν γράφτηκε την εποχή της ποτοαπαγόρευσης- πούλησε ένα εκατομμύριο αντίτυπα.\nΤο όλο σκηνικό του μαγαζιού παραπέμπει στον μεσοπόλεμο και είναι ένα από τα καλύτερα vintage bars της Αθήνας. Ο κομψός και ατμοσφαιρικός χώρος με τα δερμάτινα καθίσματα, τα μικρά μαύρα τραπέζια, την ξύλινη μπάρα και τον μυστηριώδη φωτισμό, σε ταξιδεύουν πολλά χρόνια πίσω, τότε που το αλκοόλ ήταν παράνομο. Εδώ θα πιεις κάποιο από τα «ψαγμένα» cocktail του καταλόγου ή κάποιο καλό κρασί από την ενημερωμένη κάβα, ενώ το πρωί μπορείς να έρθεις για καφέ ή σνακ. Όσο για τη μουσική; Μην περιμένεις να ακούσεις κάτι άλλο από jazz, funk, soul και swing, που εναρμονίζονται άψογα με το υπόλοιπο concept του.\nΑν με ψάχνεις, θα είμαι εκείνη που χορεύει, βάθος γωνία, αγκαλιά με ένα ψηλό παιδί με καρό πουκάμισο. Από μπαρ σε μπαρ και από πάρτι σε πάρτι. Στο Κολωνάκι ή και όχι. Με πολυτέλεια ή και χωρίς.


BestPharmacy.gr - Ducray Anaphase+ Σαμπουάν κατά της Τριχόπτωσης\nDucray Anaphase+ Shampoo 200ml Σαμπουάν κατά της Τριχόπτωσης\nΣαμπουάν αγωγής Anaphase+ για αδύναμα μαλλιά, κατά της τριχόπτωσης - 200ml\nΤο σαμπουάν Anaphase+ ενδείκνυται κατά της τριχόπτωσης. Ο πρωτότυπος συνδυασμός των δραστικών συστατικών του ευνοεί τη μικροκυκλοφορία στη ρίζα της τρίχας και τη μεταφορά στα κύτταρα της δερματικής θηλής των κατάλληλων στοιχείων που ενεργοποιούν τον μεταβολισμό.\nΤο σαμπουάν Anaphase+ είναι πλούσιο σε βιταμίνες Β5, Β6 και Β8 και ενδείκνυται για εύθραυστα και αδύναμα μαλλιά. Η καθημερινή του χρήση δίνει στα μαλλιά δύναμη, όγκο και ζωντάνια κα περιορίζει την τριχόπτωση. Είναι απόλυτα ανεκτό. Η κρεμώδης υφή του επιτρέπει το μασάζ στο τριχωτό της κεφαλής.\nΧρήση: Εφαρμόστε το σαμπουάν, ξεπλύνετε και ανανεώστε την εφαρμογή του κάνοντας απαλό μασάζ για 2-3 λεπτά. Ξεπλύνετε με άφθονο νερό. Αποφύγετε την επαφή με τα μάτια. Χρησιμοποιείται το σαμπουάν-κρέμα Anaphase όσο συχνά θέλετε. Αποφύγετε την επαφή με τα μάτια.\nΕιδική Τιμή 3,00 € Κανονική Τιμή 6,70 €\nElgydium Sensitive Toothpaste 75ml Οδοντόκρεμα για Ευαίσθητα Ούλα\nΕιδική Τιμή 3,07 € Κανονική Τιμή 6,01 €\nKorres Ginseng, Vitamins & Minerals 2 x 18 Αναβράζοντα Δισκία Συμπλήρωμα Διατροφής με Ginseng, Βιταμίνες & Μέταλλα 1 + 1 ΔΩΡΟ\nIntermed Hangover ODF Recovery 6 Ταινίες Πριν και Μετά την Κατανάλωση Αλκοόλ\nFroika Froiplak 0,12 PVP Action Mouthwash 250ml Αντισηπτικό Στοματικό Διάλυμα


Μέθοδοι θεραπείας | Πρωκτολογικές πρακτικές Μόναχο\nΕίστε εδώ: Σπίτι / Μέθοδοι θεραπείας\nΜέθοδος θεραπείας: από λέιζερ σε μαγνητικό πεδίο\nΜέθοδοι επεξεργασίας τελευταίας τεχνολογίας για βέλτιστα αποτελέσματα\nΣτη σύγχρονη πρωκτολογική πρακτική μας, προσφέρουμε διάφορες θεραπευτικές μεθόδους που μπορούμε να εκτελέσουμε όσο το δυνατόν ελάχιστα. Σε όλες σχεδόν τις λειτουργίες στο ορθό, προσφέρουμε στους ασθενείς μας τα οφέλη της χειρουργικής επέμβασης λέιζερ. Είτε θέλετε να αντιμετωπιστεί για μια πρωκτική γροθιά, πρωκτική σχισμή ή μια αιματοειδή κατάσταση, φέρνουμε μια μεγάλη εμπειρία και τεχνική τεχνογνωσία σε αυτή την περιοχή. Ο Δρ Χόφερ και ο κ. χόφπα θα χαρούν να σας φροντίσουν και να απαντήσουν λεπτομερώς στις ερωτήσεις σας.\nΑν πρέπει να αφαιρεθεί ένα φιδοχέρι, πάντα κάνουμε το ξεφλούδισμα με το λέιζερ και μεγεθυντικά ποτήρια. Αυτό παρέχει μια ιδιαίτερα χαμηλή αιμορραγία, ακριβής χειρουργική μέθοδο και η επούλωση αρχίζει ελαφρώς γρηγορότερα από ό, τι με μια λειτουργία χωρίς λέιζερ.\nΗ διακοπή της ρωγμής είναι τώρα συνήθης χειρουργική θεραπεία με άριστα ποσοστά ίασης. Επίσης, επιτυγχάνουμε τα καλύτερα αποτελέσματα θεραπείας σε αυτή τη διαδικασία μέσω της χρήσης λέιζερ και μεγεθυντικού φακού. Με τη βοήθεια των γυαλιών μπορούμε να αναγνωρίσουμε ακόμη και τις μικρότερες λεπτομέρειες και το λέιζερ επιτρέπει μια ταχύτερη και καλύτερη επούλωση τραυμάτων.\nΟι διευρυμένες αιμορροΐδες, οι οποίες προκαλούν δυσφορία όπως φαγούρα, μπορούν να αντιμετωπιστούν με διαφορετικούς τρόπους. Εκτός από τις αποδεδειγμένες συντηρητικές μεθόδους θεραπείας όπως η απερήμωση ή η λαστιχένια κορδέλα, οι θεραπείες και οι λειτουργίες με λέιζερ προσφέρουν μια σύγχρονη θεραπευτική προσέγγιση. Εδώ μπορείτε να βρείτε περισσότερες πληροφορίες σχετικά με τις θεραπείες LHP, Laser-Hemmorhoidektomie και HAL-RAR.\nΗ θεραπεία μαγνητικού πεδίου είναι μια μη επεμβατική διαδικασία στην οποία ένα μαγνητικό πεδίο διεγείρει άμεσα τους μυς του πυελικού δαπέδου και τα συναφή νεύρα. Δύο επιδράσεις μπορούν να επιτευχθούν: ενίσχυση των μυών και τη βελτίωση της αισθητηριακής αντίληψης σε αυτόν τον τομέα.\nΤο φως λέιζερ έχει χρησιμοποιηθεί επιτυχώς στην ιατρική για μεγάλο χρονικό διάστημα. Διεγείρει διάφορες διεργασίες στα κύτταρα και μπορεί έτσι να ανακουφίσει τον πόνο, να προωθήσει την επούλωση πληγών και να εργαστεί ενάντια στη φλεγμονή και το πρήξιμο. Η χρήση της θεραπείας με λέιζερ χαμηλού επιπέδου δεν δείχνει κινδύνους και είναι ιδιαίτερα καλά ανεκτή.


Ωδή στο ούζο: Παραδοσιακό ούζο Avantes στην Χαλκίδα - Frapress\nΘάνος - Δανιήλ Αλεξανδρίδης 19/05/2018 Frapress ΑφιερώματαΜάθε\nΤο φυλετικό όνομα «ΆΒΑΝΤΕΣ» έφεραν οι κάτοικοι της Εύβοιας κατά την εποχή του χαλκού.\nΗ ιστορία της Ποτοποιΐας Αvantes\nΗ ιστορία της Ποτοποιΐας ξεκινάει από το 1963 όπου παίρνει την επίσημη άδεια λειτουργίας. Το ποτοποιείο βρισκόταν στο κέντρο της Χαλκίδας κοντά στην παραλία. Σε αυτό το πολυσύχναστο σημείο συνάντησης οι Χαλκιδαίοι απολάμβαναν το ούζο, το κρασί, το κονιάκ και το βερμούτ που παρήγαγε η ποτοποιΐα.\nΣτην πορεία του χρόνου, η ποτοποιΐα ασχολήθηκε συστηματικά με την παραγωγή και την τυποποίηση ούζου, λικέρ και κονιάκ με την ετικέτα της επωνυμίας ΆΒΑΝΤΕΣ σε ιδιόκτητες εγκαταστάσεις της επιχείρησης στην περιοχή Δροσιά λίγο έξω από την Χαλκίδα. Το 2005 η Ποτοποιΐα AVANTES εκσυχρονίζει πλήρως τις εγκαταστάσεις της και περνάει στη δεύτερη γενιά.\nΤην οικογενειακή παράδοση συνεχίζουν οι κόρες του Βασίλειου Κατσού – ιδρυτή της Ποτοποιΐας – Χαρά (οινολόγος) και Κατερίνα (οικονομολόγος) δημιουργώντας καινοτόμα προϊόντα με συνέπεια, τεχνογνωσία και μεράκι. Η φιλοσοφία της Ποτοποιΐας AVANTES είναι πως τα ελληνικά ποτά πρέπει να γίνουν εμπειρία γεύσης ώστε να κερδίσουν και τον πιο απαιτητικό καταναλωτή με την ποιότητα και τη φυσικότητά τους.\nΗ προνομιακή θέση της Εύβοιας την καθορίζει ως στεριανό νησί με κλίμα εύκρατο και υγιεινό που συντελεί στην άφθονη βλάστησή της. Οι άνεμοι του Αιγαίου, σμίγοντας με το ατίθασο αεράκι του Ευβοϊκού, διασχίζουν τους κατάφυτους με πεύκα, έλατα και σπάνια βότανα ορεινούς όγκους και σκορπίζουν τη θαλασσινή αλμύρα.\nΗ απόσταξη αρωματικής αλκοόλης, με πρωταγωνιστές τον αστεροειδή άνισο, τον γλυκάνισο, τον μάραθο Ευβοίας αλλά και τη γνώση – εμπειρία της ποτοποιΐας Αvantes στην αναλογία σπόρων και μπαχαρικών δίνουν την «καρδιά» για την δημιουργία ενός φινετσάτου ούζου με απόλυτα ισορροπημένη γεύση.\nΤο γεμάτο γαλάκτωμα, που δημιουργείται όταν αραιωθεί με νερό, αναδεικνύει το αρμονικό συνταίριασμα των ποιοτικών και αγνών συστατικών του. Χαρακτηρίζεται ως μαλακό και γλυκόπιοτο ούζο για τους λάτρεις της παράδοσης και της ελληνικής γεύσης. Η κατ’όγκον περιεκτικότητά του σε αλκοόλη είναι 40%.\n100% εξ αποστάξεως ΟΥΖΟ\nΗ ποτοποιΐα Αvantes, πιστή στη δεύσμεσή της για διάθεση στην αγορά ποιοτικών προϊόντων, δημιουργεί το 100% εξ αποστάξεως ΟΥΖΟ. Το όραμα, οι αξίες, η γνώση και η παράδοση μετουσιώνονται σταγόνα σταγόνα σε ένα ξεχωριστό, διάφανο, γνήσιο απόσταγμα ανώτερης ποιότητας.\nΜε την ιεροτελεστία της αργής απόσταξης, σε παραδοσιακό χάλκινο άμβυκα, απομονώνεται ο πυρήνας του αποστάγματος και ξεκινά ένα ταξίδι αρωμάτων που θα μυήσει όλους εκείνους που αναγνωρίζουν και εκτιμούν την ειλικρινή αξία του 100% εξ αποστάξεως ελληνικού ούζου.\nΑπόσταγμα διαυγές με «πυκνά δάκρυα», γεμάτη γεύση και ευχάριστη υφή. Μετά την αραίωση με νερό δημιουργείται πλούσιο γαλάκτωμα που ελευθερώνει αυτούσια φινετσάτα αρώματα και πλημμυρίζει τις αισθήσεις.\n100% εξ αποστάξεως ΟΥΖΟΑvantesΕλλάδαΕύβοιαΟύζο AvantesΟύζο ΧαλκίδαςΩδή στο Ούζο\nΠροηγούμενο άρθροΟ Θοδωρής Βουρνάς και το εξαιρετικό καστ του «Πόσα Ζώα Χωράει ένας Άνθρωπος» στο Frapress.gr!\nΕπόμενο άρθροΕάν σου άρεσε το The Office, θα λατρέψεις αυτές τις ξένες σειρές!


Να δει κανείς ή να μη δει;: Κομεντί\nΕμφάνιση αναρτήσεων με ετικέτα Κομεντί. Εμφάνιση όλων των αναρτήσεων\nΠρωτότυπος τίτλος: Les saveurs du palais\nΑγγλικός τίτλος: Haute cuisine\nΗ Hortense Laborie (Catherine Frot) από το Périgord, θα κληθεί μια μέρα ν' αναλάβει τη θέση της μαγείρισσας ενός σημαντικού πολιτικού στελέχους, χωρίς όμως να γνωρίζει περιττές λεπτομέριες, όπως για παράδειγμα το πού θα εργάζεται ή για ποιόν θα πρέπει να μαγειρεύει. Κατά τη διάρκεια του ταξιδιού της, θα πληροφορηθεί ότι η νέα της δουλειά αφορά την ετοιμασία των προσωπικών γευμάτων του Προέδρου της Δημοκρατίας (Jean d'Ormesson) κι ότι θα εργάζεται εντός του Μεγάρου των Ηλυσίων. Κατά την άφιξή της εκεί, αντί να την ενημερώσουν για τις διατροφικές συνήθειες του Προέδρου, όλοι της αναλύουν τα διάφορα πρωτόκολλα που θα πρέπει ν' ακολουθεί σε καθημερινή βάση. Η Hortense, για δυο συνεχή έτη, θα εργαστεί ως η προσωπική σεφ του Γάλλου Προέδρου, υπό τις πιο αντίξοες συνθήκες, οι οποίες όσο περνά ο καιρός, θα δυσκολεύουν ακόμα περισσότερο.\nΗ "Υψηλή μαγειρική" είναι μια γαστρονομική κι ευχάριστη ταινία, που αποτελεί την αληθινή ιστορία της, επί δυο χρόνια, προσωπικής μαγείρισσας του Γάλλου Προέδρου της Δημοκρατίας, Danièle Delpeuc.\nΗ ταινία, κινείται σε δυο χρονικά επίπεδα. Στο πρώτο, συναντάμε την Hortense κάπου στην Ανταρκτική να μαγειρεύει για τα μέλη μιας ερευνητικής βάσης, σε μια καντίνα, μετά την εμπειρία της στο Προεδρικό Μέγαρο και καλούμαστε να δούμε τις τελευταίες μέρες της στο μέρος αυτό. Στο δεύτερο, μας γυρίζει τέσσερα χρόνια πίσω, όταν ξεκίνησε να εργάζεται στο Μέγαρο των Ηλυσίων και παρακολουθούμε εν συντομία τα δυο έτη όπου υπηρέτησε ως μαγείρισσα του Γάλλου Πρόεδρου.\nΗ ιστορία της Hortense, θα ξεκινήσει ν' αναπτύσσεται όταν ένα Αυστραλιανό τηλεοπτικό συνεργείο επισκεφτεί την βάση, για τα γυρίσματα ενός ντοκιμαντέρ κι απορήσει με την παρουσία μιας γυναίκας σ' ένα ανδροκρατούμενο περιβάλλον, την οποία μάλιστα, οι άντρες, αποκαλούν "Πρόεδρο". Εξηγώντας λοιπόν, στη δημοσιογράφο τον λόγο που έλαβε η Hortense το παρατσούκλι της, θ' αρχίσει η ταυτόχρονη εξέλιξη της κεντρικής ιστορίας, που δείχνει μια μαγείρισσα μ' ένα πανδοχείο, από την επαρχία, να εισέρχεται στο Προεδρικό Μέγαρο και ν' αναλαμβάνει την πιο περιζήτητη θέση μάγειρα. Ακόμα κι αυτή, όταν της ανακοινώνουν τα καθήκοντά της, εκπλήσσεται και την βλέπουμε να βρίσκεται σε μια εξαιρετικά αμήχανη θέση, καθώς όπως λέει κι η ίδια, δεν ξέρει να φτιάχνει γκουρμέ πιάτα, αλλά μαγειρεύει παραδοσιακά, όπως της έμαθαν η γιαγιά κι η μητέρα της. Όμως, ακριβώς αυτός είναι κι ο λόγος που την θέση δεν ανέλαβε άλλος μάγειρας, αλλά εκείνη.\nΤο γεγονός ότι ο τρόπος που μαγειρεύει, βασίζεται στα παραδοσιακά γαλλικά υλικά που ανέδειξαν την εθνική κουζίνα σε μια διεθνώς αναγνωρισμένη κουζίνα υψηλής μαγειρικής σε συνδυασμό με το πάντρεμα των γεύσεων που έχουν τα φαγητά της, το οποίο δεν αποσκοπεί σε κάποια πρωτοτυπία, αλλά στην εξιδανικευμένη εναρμόνιση της γεύσης των πιάτων της, είναι κι ο λόγος που επελέχθη από τον ίδιο τον Πρόεδρο. Όπως μαθαίνουμε στην πορεία από μια εξομολόγηση του Προέδρου στην Hortense, η μαγειρική ήταν πάντοτε το πάθος του κι ο τρόπος που αντιμετωπίζει το φαγητό εκείνη του φέρνει στο μυαλό τις μέρες που ήτανε παιδί.\nΔείχνοντας λοιπόν, μια σαφή ανάγκη επιστροφής στις ρίζες της γαλλικής κουζίνας, στον θεατή προβάλλονται εικόνες από μια κουζίνα πιο εκλεπτυσμένη, όχι όμως εφάμιλλη αυτής των ακριβών εστιατορίων που δεν σου ανοίγουν ούτε στο ελάχιστο την όρεξη. Τα πιάτα της Hortense, μοιάζουν πολύ μ' αυτά ενός προσεγμένου σπιτικού γιορτινού γεύματος, που σε κάνουν να θες να δοκιμάσεις απ' όλα.\nΗ αγάπη για το φαγητό είναι διάχυτη σ' όλη την ταινία. Αυτός είναι, για την πρωταγωνίστρια, ο τρόπος με τον οποίο επικοινωνεί με τους άλλους ανθρώπους, αλλά δυστυχώς για 'κείνη, ο Πρόεδρος, αν και δείχνει όλη την καλή διάθεση να μιλάει μαζί της ώρες ατελείωτες, σπάνια απαντά, λόγω των υπολοίπων υποχρεώσεών του, στα γευστικά της μηνύματα. Έτσι, η μαγείρισσα, έχει μονίμως μια αβεβαιότητα και ένα κλίμα ζήλιας, από τους μάγειρες της κεντρικής κουζίνας, ν' αντιμετωπίσει. Όταν λοιπόν, κάποια στιγμή, ο προσωπικός γιατρός του Προέδρου της επιβάλλει μεγαλύτερη τυπικότητα και μηδενική δυνατότητα δημιουργίας κι ο λογιστής του Μεγάρου περικοπές, που επηρεάζουν την ποιότητα των φαγητών της, παραιτείται. Και ποιό είναι άλλωστε το νόημα να παραμείνεις σε μια δημιουργική δουλειά που σου στερεί τον προσωπικό σου τρόπο έκφρασης;\nΗ "Υψηλή κουζίνα" είναι μια πολύ όμορφη, γαστρονομική ταινία. Προτείνεται στους λάτρεις του γαλλικού σινεμά, αλλά και σ' όσους θέλουν με μια ανάλαφρη ταινία, να περάσουν ευχάριστα κάποιες ώρες και να δουν εκ των έσω τα μυστικά μιας από τις μεγαλύτερες διεθνείς κουζίνες.\nΓαλλική βιογραφική κομεντί του 2012, βασισμένη στην ιστορία της Danièle Mazet-Delpeuch, σε σενάριο των Etienne Comar και Christian Vincent και σκηνοθεσία του Christian Vincent, διάρκειας 95 λεπτών, με βασικούς πρωταγωνιστές, τους Catherine Frot, Arthur Dupont και Jean d'Ormesson.\nΑναρτήθηκε από Μαριλένα Ιωάννου στις 13:57 Δεν υπάρχουν σχόλια:\nΕτικέτες 2012, Βιογραφική, Γαλλικός κινηματογράφος, Κομεντί, DVD\n(2013) Ξέχασέ το!\nΠρωτότυπος/Αγγλικός τίτλος: Admission\nH Portia (Tina Fey) εργάζεται στο πανεπιστήμιο του Princeton, στο τμήμα που εξετάζει τις αιτήσεις όσων επιθυμούν να εισαχθούν στο συγκεκριμένο πανεπιστήμιο. Τα πάντα γύρω της βρίσκονται υπό απόλυτο έλεγχό κι η ζωή της θα μπορούσε να χαρακτηριστεί γραφική. Κάποια στιγμή όμως, θα συναντήσει τον John (Paul Rudd), έναν παλιό συμφοιτητή της, ο οποίος αγαπά τα ταξίδια, ζει απρόβλεπτα την κάθε στιγμή και μετά τον θάνατο της καλύτερής του φίλης, έχει αναλάβει την κηδεμονία του γιου της. Όταν βέβαια ο John βάλει στην Portia την υποψία ότι ένας συμμαθητής του θετού γιου του, ο Jeremiah (Nat Wolff), μπορεί να είναι το παιδί που είχε φέρει στην ζωή στα φοιτητικά της χρόνια και που στην συνέχεια έδωσε για υιοθεσία, τότε το καλά κρυμμένο μητρικό της ένστικτο ξυπνά, η ζωή της αναστατώνεται και κάνει ό,τι περνά απ' το χέρι της για να βοηθήσει τον Jeremiah να γίνει δεκτός στο Princeton.\nΤο "Ξέχασέ το!" είναι ακόμα μια από τις πολλές αμερικάνικες παραγωγές που ανεξάρτητα από το παγκόσμιο κοινωνικο-πολιτικό γίγνεσθαι, συνεχίζουν και βλέπουν το φως της κινηματογραφικής αίθουσας, καθώς καταφέρνουν να τονώσουν την ψυχολογία του κοινού τους, το οποίο αποτελείται συνήθως από γυναίκες, αφήνοντάς μια γλυκιά κι αισιόδοξη αίσθηση για την ζωή.\nΤην ιστορία απαρτίζουν η ανεξάρτητη κι απόλυτα συγκροτημένη σύγχρονη γυναίκα, Portia, η οποία βέβαια έχει καταλήξει να υιοθετήσει την συγκεκριμένη στάση απέναντι στην ζωή λόγω διαφόρων τραυματικών εμπειριών που έχει υποστεί σε νεαρότερη ηλικία, κι ο ανοιχτός σε νέα ερεθίσματα John, ο οποίος θ' αποτελέσει την αφορμή για την ριζική αλλαγή του τρόπου που αντιμετωπίζει κάποιες καταστάσεις η πρωταγωνίστρια.\nΣε δεύτερο επίπεδο, πρωταρχικής όμως σημασίας, θίγεται το ζήτημα της μητρότητας, που ολοένα και περισσότερες γυναίκες καριέρας, αποποιούνται, έχοντας πείσει τους εαυτούς τους ότι είναι ακατάλληλες για να αναλάβουν τον συγκεκριμένο ρόλο. Από την μια στιγμή στην άλλη λοιπόν, η Portia βρίσκεται αντιμέτωπη με έναν γιο που ποτέ της δεν πίστευε ότι θα μπορούσε ν' αναθρέψει σωστά, αλλά που καταλήγει ν' αγαπήσει με το πέρασμα του χρόνου, κάτι που την ωθεί να λειτουργήσει πρώτα ως μητέρα κι έπειτα ως χειραφετημένη γυναίκα καριέρας.\nΠαράλληλα δε, δίνεται έμφαση και στον τρόπο με τον οποίο αντιμετωπίζουν τα πανεπιστήμια τους υποψήφιους σπουδαστές τους. Δεδομένου ότι τα μεγαλύτερα ιδρύματα λειτουργούν με βάση την καθαρή λογική, χρησιμοποιώντας ως μπούσουλα για την επιλογή τους, μια λίστα χαρακτηριστικών κι αφήνοντας στην άκρη το κατά πόσο τα βιογραφικά που εξετάζουν αντικατοπτρίζουν την δίψα για μάθηση των υποψηφίων, τα κρυφά τους ταλέντα ή την επιθυμία τους να φοιτήσουν αποκλειστικά στο συγκεκριμένο πανεπιστήμιο, γίνεται μια νύξη στην αδικία που υφίστανται κάποια από τα παιδιά που έχουν ικανότητες πολύ ανώτερες απ' όσες χωράει ένα έντυπο.\nΣεναριακά, λίγο ή πολύ, η εξέλιξη της ιστορίας είναι προβλέψιμη κι η σκηνοθεσία της είναι ανάλογη μιας ανάλαφρης αμερικάνικης κομεντί. Στους ηθοποιούς της επίσης δεν δίνεται η ευκαιρία να ξεδιπλώσουν το ταλέντο τους, καθώς οι ρόλοι τους έχουν ελάχιστες απαιτήσεις, στις οποίες, όπως είναι φυσικό, ανταπεξέρχονται κάτι περισσότερο από καλά.\nΜε δυο λόγια λοιπόν, αν αυτό που ζητάτε είναι μια ταινία που θα σας χαλαρώσει και θα σας διασκεδάσει, χωρίς να ξεφεύγει από τα χολιγουντιανά κλισέ, τότε το "Ξέχασέ το!" αποτελεί την ιδανική πρόταση για μια ευχάριστη έξοδο.\nΑμερικάνικη κομεντί του 2013, βασισμένη στο ομώνυμο βιβλίο της Jean Hanff Korelitz, σε σενάριο της Karen Croner και σκηνοθεσία του Paul Weitz, διάρκειας 107 λεπτών, με βασικούς πρωταγωνιστές, τους Tina Fey, Paul Rudd, Nat Wolff, Travaris Spears, Lily Tomlin, Gloria Reuben και Michael Sheen.\nΑναρτήθηκε από Μαριλένα Ιωάννου στις 17:54 Δεν υπάρχουν σχόλια:\nΕτικέτες 2013, Αμερικάνικος κινηματογράφος, Κομεντί, DVD\n(2012) Παίζοντας με την αγάπη\nΠρωτότυπος/Αγγλικός τίτλος: Playing for keeps\nΟ George Dryer (Gerard Butler) είναι ένας πρώην αστέρας του ποδοσφαίρου. Σήμερα, όμως, τον βρίσκουμε χωρισμένο κι απένταρο να προσπαθεί να διεκδικήσει μια θέση στην καρδιά του γιου του, Lewis (Noah Lomax) κι ίσως και της πρώην γυναίκας του, Stacie (Jessica Biel), η οποία είναι έτοιμη να ξαναπαντρευτεί. Κατά την προσπάθειά του να δεθεί με τον γιο του, καταλήγει να πάρει την θέση του προπονητή της παιδικής ομάδας ποδοσφαίρου και με την ομορφιά του δεν αργεί να κλέψει τις καρδιές όλων των μαμάδων. Θα καταφέρει όμως ο George να βρει τον τρόπο να (ξανα)κερδίσει ό,τι στερήθηκε πριν από καιρό;\nΟ γοητευτικός Gerard Butler πρωταγωνιστεί σε μια αναμενόμενη ρομαντική κομεντί με κεντρικό θέμα την αληθινή και παντοτινή αγάπη, την αξία της οικογένειας και τις παρεξηγήσεις που μπορεί να φέρει στον οποιονδήποτε η φήμη κι η ομορφιά.\nΣτην αρχή της ταινίας, γίνεται μια αναδρομή στο παρελθόν του πρωταγωνιστή, όπου τον παρακολουθούμε ν' αποθεώνεται από τους οπαδούς σημαντικών ομάδων του ποδοσφαίρου κι έπειτα περνάμε στο σήμερα για να τον βρούμε χρεωμένο κι άσημο να προσπαθεί να βάλει την ζωή του σε μια σειρά. Μην περιμένετε βέβαια, στην συνέχεια ν' αναλυθούν οι λόγοι που ένας super star κατέληξε να χρωστά στους πάντες και να βρίσκεται μόνος σ' ένα σπίτι, χωρίς φίλους και χωρίς οικογένεια. Η ταινία επικεντρώνεται στις προσπάθειες του πρωταγωνιστή να βρει ένα νόημα στην ζωή του.\nΟ George λοιπόν, έχοντας μάθει να ζει χωρίς υποχρεώσεις, όπως είναι αναμενόμενο για έναν πρώην star, συνεχώς απογοητεύει τον γιο του, καθώς ποτέ δεν είναι συνεπής στα ραντεβού τους ή βρίσκεται σωματικά μαζί του και νοητικά κάπου αλλού. Το μεγαλύτερο πρόβλημα όμως, είναι ότι σχεδόν πάντα ο πατέρας του μικρού Lewis ήταν απών κι έτσι ο George τώρα θα πρέπει ν' αποδείξει ότι μπορεί να βρεθεί σ' ένα μέρος, να παραμείνει εκεί και να γίνει αναπόσπαστο κομμάτι της ζωής του γιου του.\nΒέβαια, όταν ένας άνθρωπος έχει μάθει να ζει σαν παιδί, δεν γίνεται από την μια μέρα στην άλλη να ξυπνήσει και ν' αλλάξει τον τρόπο ζωής του. Σταδιακά όμως, ο George, κάνει μικρά βήματα προς την πλευρά του μικρού Lewis, κερδίζοντας την συμπάθεια και την εμπιστοσύνη τόσο του μικρού, όσο και της μητέρας του. Έτσι, η θέση του προπονητή στην τοπική παιδική ομάδα, ίσως να είναι η ευκαιρία του να κερδίσει και πάλι την χαμένη του οικογένεια. Αυτό που δεν έχει υπολογίσει βέβαια, είναι ότι με μια εξέχουσα θέση στην τοπική κοινωνία, με τα παιδιά να τον περιτριγυρίζουν και με την ομορφιά του, οι νεαρές μαμάδες θα ξετρελαθούν μαζί του, θα τον πολιορκήσουν και θα τον αποσπάσουν απ' τον στόχο του.\nΣτους ρόλους των γοητευτικών κυριών λοιπόν, που θ' απλώσουν τα δίκτυα τους και θα σαγηνέψουν τον νεαρό George, συναντάμε και τις πανέμορφες Catherine Zeta-Jones και Uma Thurman, οι οποίες στην προσπάθειά τους να τον βοηθήσουν θα περιπλέξουν τα πράγματα, δημιουργώντας διάφορες παρεξηγήσεις, αλλά δίνοντάς του παράλληλα και την ευκαιρία ν' αποδείξει τί είναι αυτό που πραγματικά χρειάζεται.\nΜε άλλα λόγια, δεν μιλάμε για μια ταινία ερμηνειών, ούτε για μια ιστορία που συγκλονίζει, αλλά για ένα έργο με χαλαρή κι ευχάριστη δομή, που παρουσιάζει έναν άντρα από το απόλυτο είδωλο να περνά στο τίποτα, να προσπαθεί να βρει τον εαυτό του και να κερδίσει τους γύρω του μέσα σ' αυτήν την κατάσταση. Σε γενικές γραμμές λοιπόν, πρόκειται για μια αισιόδοξη και καλογυρισμένη ταινία, που προτείνεται σε όσους θέλουν να διασκεδάσουν λίγο κατά την έξοδό τους. Άλλωστε, εκτός του πρωταγωνιστή και του ρομάντζου που θα προσελκύσει το γυναικείο φύλο, η αναφορά στο ποδόσφαιρο, αλλά κι η παρέλαση των διάσημων κυριών, αποτελούν έναν πολύ καλό λόγο να την προτιμήσει και το αντρικό κοινό.\nΑμερικάνικη κομεντί του 2012, σε σενάριο του Robbie Fox και σκηνοθεσία του Gabriele Muccino, διάρκειας 105 λεπτών, με βασικούς πρωταγωνιστές, τους Gerard Butler, Noah Lomax, Jessica Biel, Catherine Zeta-Jones, Uma Thurman και Dennis Quaid.\nΑναρτήθηκε από Μαριλένα Ιωάννου στις 21:14 Δεν υπάρχουν σχόλια:\nΕτικέτες 2012, Αμερικάνικος κινηματογράφος, Κομεντί, DVD\nΑναρτήθηκε από Μαριλένα Ιωάννου στις 20:57 Δεν υπάρχουν σχόλια:\nΠρωτότυπος/Αγγλικός τίτλος: Hope springs\nΗ Kay (Meryl Streep) κι ο Arnold (Tommy Lee Jones) κλείνουν 31 χρόνια έγγαμου βίου κι η σχέση τους, όπως είναι λογικό, έχει περάσει σε μια ρουτίνα. Αν κι ο Arnold είναι απόλυτα ικανοποιημένος με τη ζωή του, η Kay, έχει την ανάγκη να ξαναζωντανέψει τον, για χρόνια νεκρό, γάμο τους. Έτσι, μέσω ενός βιβλίου που θα βρει στο ράφι ενός βιβλιοπωλείου, η Kay, θ' ανακαλύψει την ύπαρξη του Dr. Feld (Steve Carell) και θα πληρώσει μια βδομάδα εντατικής θεραπείας για 'κείνη και τον Arnold, στην πόλη Great Hope Springs του Maine. Για τον Arnold, όλη αυτή η διαδικασία, που τον υποβάλει η γυναίκα του, μοιάζει μια ανούσια ταλαιπωρία, η οποία φαίνεται να προκαλεί περισσότερα προβλήματα απ' ότι λύσεις, στ' ανύπαρκτα, κατά τη γνώμη του, ζητήματα του γάμου τους.\nΤο "Ποτέ δεν είναι αργά" είναι μια ρομαντική κομεντί για ένα ζευγάρι μέσης ηλικίας, του οποίου η σχέση περνά κρίση ταυτότητας. Η γυναίκα, όπως γίνεται συνήθως, είναι αυτή που κρούει τον κώδωνα του κινδύνου στο σύζυγό της και το ζευγάρι θα βρεθεί μπλεγμένο σε διάφορες ανοίκειες καταστάσεις, προσπαθώντας να σώσει ό,τι έχει απομείνει από τον κοινό του βίο.\nΌπως είναι αναμενόμενο, η εξέλιξη της ιστορίας είναι λίγο-πολύ προβλέψιμη και το σενάριό της, γνωστό. Φαίνεται, μάλιστα, πως τίποτα δεν μπορεί να διαχωρίσει τη συγκεκριμένη ταινία από τις δεκάδες άλλες, με κοινή θεματολογία, που βγαίνουν κάθε χρόνο και δεν έχουν να προσφέρουν τίποτα ουσιαστικό στον υποψήφιο θεατή τους, παρά μόνο λίγες στιγμές χαλάρωσης και συγκίνησης.\nΜέγα λάθος! Μπορεί η ταινία να μην είναι γεμάτη ανατροπές κι οι ρόλοι που ενσαρκώνουν οι δυο πρωταγωνιστές να μην προσφέρουν μια ευκαιρία ζωής να ξεδιπλώσουν το ταλέντο τους, αλλά το έργο, σίγουρα δεν αποτελεί ένα ακόμα της σειράς. Κι ο λόγος είναι οι καταπληκτικές ερμηνείες της Meryl Streep και του Tommy Lee Jones, που γι' ακόμη μια φορά αποδεικνύουν ότι ένας μεγάλος ηθοποιός δεν έχει ανάγκη από έναν απαιτητικό ρόλο για ν' αποδείξει την αξία του, αλλά ακόμα κι έναν καθημερινό χαρακτήρα, μπορεί να τον αναπαραστήσει τόσο ρεαλιστικά που να σου δίνει την αίσθηση ότι βλέπεις την ιστορία δυο ανθρώπων που δεν απέχουν πολύ από τον διπλανό σου ή ακόμα κι από 'σένα.\nΟ Arnold είναι ο καλός σύζυγος, που έχει διεκδικήσει τον προσωπικό του χώρο, που δεν έχει την άνεση να εκφραστεί συναισθηματικά, που πάντα θα βρει κάτι να γκρινιάξει και που ο κυνισμός του, αν κι αποτελεί φαινόμενο πολύ σύνηθες στο αντρικό φύλο, μπορεί να τρελάνει άνθρωπο. Η Kay, πάλι, είναι η καλή σύζυγος και μάνα, που έχει πάψει εδώ και πολύ καιρό να έχει επαφή με την γυναικεία της φύση, που έχει συναισθηματικά κενά, τα οποία αντί να προσπαθήσει να γεμίσει, απλώς περιμένει να ξημερώσει η μέρα που η σχέση της, μ' ένα μαγικό τρόπο, θα ξεκινήσει από την αρχή.\nΩστόσο, κανείς από τους δυο τους δεν είναι αυτό που δείχνει. Ο Arnold αν και κυνικός, ενδιαφέρεται περισσότερο για την γυναίκα του, απ' όσο θέλει να δείχνει κι η Kay, μπορεί να μην έχει ανάγκη από μια επανασύνδεση, αλλά από μια τελεία. Αυτό είναι και τ' όλο νόημα της ταινίας, ότι οι χαρακτήρες που βλέπουμε στις οθόνες μας, είναι άκρως ρεαλιστικοί, αναζητούν τη σεξουαλική τους ταυτότητα και κάνοντας μια ανασκόπηση της ζωής τους, προσπαθούν να βρουν τα λάθη τους και να δουλέψουν πάνω σ' αυτά, άσχετα από το αποτέλεσμα.\nΗ σεξουαλικότητα των δυο ηρώων, παίζει πρωταγωνιστικό ρόλο, επίσης, αλλά ο τρόπος με τον οποίο θίγεται το συγκεκριμένο θέμα, δεν είναι ο καθαρά αμερικάνικος κι άσεμνος τρόπος που έχουμε συνηθίσει και που σκοπό έχει να τραβήξει περισσότερο κόσμο στις αίθουσες. Αντίθετα, η αναφορά στο ζήτημα, γίνεται μ' έναν γλυκό κι ανθρώπινο τρόπο, όπως θα γινόταν σε μια συνεδρία με τον προσωπικό μας ψυχαναλυτή.\nΈχοντας μια καλή σκηνοθεσία, που επικεντρώνεται στην επανάληψη για να κάνει κατανοητή την στασιμότητα της σχέσης, μια συμπαθητική φωτογραφία, μια καλή μουσική επένδυση, ένα αξιοπρεπές σενάριο και καταπληκτικές ερμηνείες, γεμάτες χιούμορ, αμεσότητα και ρεαλισμό, ο θεατής καλείται να παρακολουθήσει μια ιδιαίτερα προσεγμένη παραγωγή που παροτρύνει τα ζευγάρια να αποδεχτούν και να δουλέψουν οι ίδιοι τα προβλήματά τους.\nΝομίζω, δε, ότι είναι ιδιαίτερα σημαντικό το γεγονός ότι η ταινία δεν επικεντρώνεται στην ψυχανάλυση, αλλά στους δυο ήρωες, κάνοντας σαφές, ότι από τους ίδιους εξαρτάται το αν θα επαναλειτουργήσει ή όχι ο γάμος τους.\nΑν και προσωπικά, πιστεύω ότι στην περίπτωση που το αντρικό κοινό που ενδιαφέρεται για τη διατήρηση μιας υγιούς σχέσης, ξόδευε λίγο από τον πολύτιμο χρόνο του να παρακολουθήσει το έργο, τα πράγματα σ' αυτή τη ζωή θα λειτουργούσαν πολύ καλύτερα γι' αρκετό κόσμο, η ταινία απευθύνεται κατά κύριο λόγο στο γυναικείο κοινό μιας ηλικίας άνω των 40, που θα μπορούσε να ταυτιστεί με την πρωταγωνίστρια και να βρει τη λύτρωση, μέσω αυτής.\nΑμερικάνικη ρομαντική κομεντί του 2012, σε σενάριο της Vanessa Taylor και σκηνοθεσία του David Frankel, διάρκειας 100 λεπτών, με βασικούς πρωταγωνιστές τους Meryl Streep, Tommy Lee Jones και Steve Carell.\nΑναρτήθηκε από Μαριλένα Ιωάννου στις 15:19 Δεν υπάρχουν σχόλια:\nΕτικέτες 2012, Αμερικάνικος κινηματογράφος, Κομεντί, Ρομαντική, DVD\n(2011) Κι αν ζούσαμε όλοι μαζί;\nΠρωτότυπος τίτλος: Et si on vivait tous ensemble?\nΑγγλικός τίτλος: And if we all lived together\nΟ Claude (Claude Rich), η Jeanne (Jane Fonda), ο Albert (Pierre Richard), η Annie (Geraldine Chaplin) κι ο Jean (Guy Bedos), είναι μια παρέα 75άρηδων που έχουν καταφέρει να παραμείνουν φίλοι για περισσότερο από 40 χρόνια. Όταν τα προβλήματα της ηλικίας αρχίζουν να γίνονται εμφανή κι ο θάνατος αρχίζει να πλησιάζει απειλητικά τις ζωές τους, ο εργένης Claude κι οι, για χρόνια παντρεμένοι, Albert και Jeanne, παίρνουν την απόφαση να μετακομίσουν στο σπίτι της Annie και του Jean, επιλέγοντας οι ίδιοι τον τρόπο με τον οποίο θα περάσουν το υπόλοιπο της ζωής τους. Μαζί τους, θα μετακομίσει στο σπίτι ένας νεαρός Γερμανός, ο Dirk (Daniel Brühl), ο οποίος στα πλαίσια μιας πανεπιστημιακής έρευνας, μελετά τη ζωή των ηλικιωμένων Ευρωπαίων.\nΤο "Κι αν ζούσαμε όλοι μαζί;" αποτελεί μια κατ' εξοχήν γλυκιά γαλλική δραματική κωμωδία για τους ανθρώπους της τρίτης ηλικίας. Ο Stéphane Robelin, συγγραφέας και σκηνοθέτης της, έχει επιλέξει να γυρίσει μια ταινία για μια ηλικιακή ομάδα που, φαινομενικά μόνο, η ζωή των μελών της δεν έχει κανένα ενδιαφέρον. Πρακτικά, όπως θα δούμε, η ζωή ποτέ δεν χάνει το ενδιαφέρον της, σε όποια ηλικία κι αν βρισκόμαστε.\nΣε μια εποχή που οι θεσμοί κι οι αξίες περνάνε κρίση και καταρρέουν, ακριβώς όπως γίνεται και με την παγκόσμια οικονομία, μια παρέα διεθνών star, που έχουνε μπει πια για τα καλά στην τρίτη ηλικία, θα μας παρουσιάσει την ζωή με ένα διαφορετικό βλέμμα, που όπως θα δούμε δεν διαφέρει ιδιαίτερα από αυτό ενός νεαρού ατόμου ή ενός μεσήλικα.\nΈχοντας αποκτήσει κι οι πέντε τους οικογένειες, στα 75 τους θα συνειδητοποιήσουν ότι για τα παιδιά τους δεν αποτελούν πλέον "οικογένεια", παρά μόνο ένα πρόβλημα, που πρέπει να σταλεί σε γηροκομείο ή πρέπει να απαρνηθεί τ' αγαπημένα του πρόσωπα για να μην κινδυνεύει. Ακόμα, μπορεί απλά οι γονείς να έχουν παραμεγαλώσει για να τους επισκεπτόμαστε.\nΑποδεχόμενοι λοιπόν την φυσική κατάσταση στην οποία βρίσκονται, κάποια στιγμή, οι πέντε φίλοι, θα ενώσουν τα πράγματα και τις συνήθειές τους και θα δημιουργήσουν μια κοινότητα, ανάλογη ενός γηροκομείου, με τη μόνη διαφορά ότι αντί για νοσοκόμες θα έχουν ο ένας τον άλλο κι αντί για καινούργιους φίλους, θα πρέπει να καταφέρουν να διατηρήσουν τους παλιούς. Το σημαντικότερο, όμως, είναι ότι με δική τους απόφαση θα δημιουργηθεί μια καινούργια οικογένεια, πιο ανθεκτική από τις βιολογικές τους.\nΟι διάφορες συνήθειες, αλλά και τα διάφορα προβλήματα του καθενός, θ' αποτελέσουν την αφορμή για κάποιες όμορφες κωμικο-τραγικές καταστάσεις, που είναι κι αυτές που, κατά κύριο λόγο, κρατάνε το ενδιαφέρον του θεατή. Η κεντρική ιστορία, βέβαια, είναι λίγο-πολύ προβλέψιμη, καθώς από την αρχή μπορούμε να μαντέψουμε το τέλος. Η Jeanne βρίσκεται στα τελευταία στάδια του καρκίνου, ο σύζυγός της, Albert, βρίσκεται στα πρώτα στάδια της άνοιας, ο Claude είναι ένας γηραιός, καρδιακός, σεξομανής εργένης κι η Annie με τον Jean, είναι ένα ζευγάρι που ενώ φαινομενικά τα έχει όλα, ουσιαστικά είναι δυο άνθρωποι μόνοι.\nΣημαντικό ρόλο, επίσης, θα δούμε ότι έχει κι η σεξουαλικότητα της τρίτης ηλικίας. Αφορμή για την ενασχόληση με το θέμα, αλλά και τις διάφορες αποκαλύψεις που έπονται, θα είναι η προτροπή της Jeanne στον νεαρό Dirk, να ρωτήσει για το θέμα. Όπως μας λέει κι η Jeanne, οι γέροι δεν είναι άγιοι.\nΤα γηρατειά, με λίγα λόγια δεν συνεπάγονται την παραίτηση από τη ζωή. Όσα δικαιώματα έχει ένας νέος άνθρωπος ν' απολαύσει τη ζωή, άλλα τόσα έχουν και τα άτομα προχωρημένης ηλικίας να φύγουν όπως οι ίδιοι επιλέξουν να φύγουν. Κι αφού οι νεαροί της παρέας, αρνούνται να δώσουν μια χείρα βοηθείας, κανείς δεν μπορεί να τους απαγορεύσει να πάρουν τις ζωές τους στα χέρια τους.\nΣε γενικές γραμμές, οι ερμηνείες είναι συμπαθητικές, με φωτεινές εξαιρέσεις τους Geraldine Chaplin και Pierre Richard και απογοητευτική την συμμετοχή της Jane Fonda, η οποία παίζει τον εαυτό της και δεν δείχνει την παραμικρή διάθεση να τσαλακώσει την εικόνα της και να παραστήσει, πειστικά, την άρρωστη.\nΆλλο ένα αρνητικό της ταινίας, είναι επίσης το γεγονός ότι είναι ιδιαίτερα γαλλική για να μπορέσει να θεωρηθεί συμπαθητική η πλειοψηφία των χαρακτήρων, από ένα κοινό εκτός των συνόρων της. Στο έργο, υπάρχει διάχυτη η γαλλική αγένεια κι αμεσότητα που άλλοτε λειτουργεί θετικά κι ανθρώπινα, άλλοτε πάλι ωθεί τον θεατή ν' αδιαφορήσει.\nΕν ολίγοις, αν σας αρέσει το γαλλικό σινεμά, το θέμα παρουσιάζει αρκετό ενδιαφέρον. Αν σας αρέσει, επίσης, η Geraldine Chaplin, είναι και πάλι μια πολύ όμορφη επιλογή. Αν πάλι, ανήκετε στο σινεφίλ κοινό, είναι μια ενδιαφέρουσα κι ιδιαίτερη ταινία, που αν δεν έχετε κάποια καλύτερη πρόταση, σίγουρα δεν θα σας δυσαρεστήσει.\nΓαλλική δραματική κωμωδία του 2011, σε σενάριο και σκηνοθεσία του Stéphane Robelin, διάρκειας 96 λεπτών, με βασικούς πρωταγωνιστές, τους Geraldine Chaplin, Jane Fonda, Pierre Richard, Guy Bedos, Claude Rich και Daniel Brühl.\nΑναρτήθηκε από Μαριλένα Ιωάννου στις 18:29 Δεν υπάρχουν σχόλια:\nΕτικέτες 2011, Γαλλικός κινηματογράφος, Δράμα, Κομεντί, Κωμωδία, DVD εξωτερικού (R2)\nΠρωτότυπος/Αγγλικός τίτλος: Ninotchka\nΗ ιστορία τοποθετείται στην προπολεμική Γαλλία (πριν την έναρξη του Β' Παγκοσμίου Πολέμου), όπου τρεις Ρώσοι πράκτορες έχουν σταλεί να πουλήσουν τα κοσμήματα της Δούκισσας Swana (Ina Claire), μέλους της έκπτωτης τσαρικής οικογενείας, με σκοπό να μαζέψουν λεφτά για το λαό της χώρας τους. Οι τρεις πράκτορες, όμως, έχοντας μαγευτεί από την καπιταλιστική Δύση, δεν ασχολούνται με την πώληση των κοσμημάτων, αλλά με την απόλαυση των αγαθών που δεν μπορούν να έχουν στη χώρα τους, με αποτέλεσμα οι Ρώσοι να στείλουν στη Γαλλία τη Ninotchka (Greta Garbo) για να τους συνετίσει, αλλά και να προχωρήσει τις διαδικασίες της πώλησης. Φτάνοντας στη Γαλλία η Ninotchka θα συναντήσει τον Κόμη Leon (Melvyn Douglas), τον εκπρόσωπο της Δούκισσας Swana, ο οποίος γοητευμένος από την παρουσία της και χωρίς να γνωρίζει, αρχικά, την αληθινή της ταυτότητα, θα την πολιορκήσει και θα καταφέρει να περάσει μαζί της μια νύχτα πάθους. Σιγά-σιγά, η σκληρή Ninotchka θα ερωτευτεί τον Leon κι αυτός, με τη σειρά του, για να την κερδίσει, θα μυηθεί στη ρωσική φιλοσοφία. Θα τα καταφέρουν όμως οι δυο τους να ζήσουν ευτυχισμένοι μαζί;\nΗ ταινία αυτή, σε σκηνοθεσία του μαγικού Ernst Lubitsch, αλλά και σε σενάριο του πολυτάλαντου Billy Wilder, αποτελεί ένα από τα διαμάντια του Αμερικανικού κινηματογράφου της περιόδου. Έξυπνη, εύστοχη και χαριτωμένη, η "Ninotchka", θ' αποτελέσει την αρχή της μεγάλης καριέρας του Lubitsch, αλλά και το εισιτήριο του Wilder για την μετέπειτα λαμπρή καριέρα του.\nΗ Greta Garbo, πρωταγωνιστεί για πρώτη φορά στη ζωή της σε κωμωδία κι η ταινία διαφημίζεται στη χώρα παραγωγής της με τη φράση "Η Greta γελάει!". Η Garbo, στο ρόλο της ψυχρής Ρωσίδας, είναι απόλυτα πειστική. Η Ninotchka παρουσιάζεται ως μια πανέμορφη Ρωσίδα, την οποία δεν έχει απασχολήσει ποτέ η εξωτερική της εμφάνιση, έχει μάθει να εκλογικεύει τα πάντα, ακόμα και τον έρωτα, αλλά στο βάθος παραμένει μια γυναίκα που έχει την ανάγκη να νιώσει τη μαγεία του. Ο τρόπος που έχει πετύχει να δείξει το διχασμό της ηρωίδας είναι, απλά, καταπληκτικός και το γέλιο της φαντάζει τόσο αληθινό.\nΟ Melvyn Douglas, επίσης, στο ρόλο του Παριζιάνου γόη, είναι εξίσου φανταστικός. Ο θεατής, κάθε φορά που βρίσκεται επί της οθόνης με τη συμπρωταγωνίστριά του, νιώθει, από το βλέμμα του και μόνο, ότι υπάρχει κάτι πολύ έντονο ανάμεσα στους δυο χαρακτήρες. Ταυτόχρονα, οι Sig Ruman, Felix Bressart και Alexander Granach, δεν θα γινόταν να είναι πιο ταιριαστοί ως παρασυρμένοι Ρώσοι πράκτορες. Έχουν κι οι τρεις τους μια χαρακτηριστική αφέλεια στην έκφραση, που δεν δίνει στο θεατή τη δυνατότητα να τους κατηγορήσει για το παραστράτημά τους. Τέλος, η Ina Claire είναι καταπληκτική στον τρόπο που παρουσιάζει την ερωτευμένη κι εκδικητική Δούκισσα Swana.\nΓια μια ακόμη φορά, το "άγγιγμα του Lubitsch" θα κάνει την εμφάνισή του στο κινηματογραφικό του αυτό δημιούργημα. Οι έξυπνοι διάλογοι, τα εύστοχα νοήματα, η τοποθέτηση της υπόθεσης στο Παρίσι, που αποτελούσε, ίσως, το μεγαλύτερο κοσμοπολίτικο κέντρο της Ευρώπης εκείνης της περιόδου, αλλά κι η λεπτή σάτιρα που ασκεί στον ρωσικό κουμμουνισμό και στην μηδαμινή ατομική ελευθερία που αυτός επιβάλει, χωρίς παράλληλα να εξυψώνει, με εμφανή τρόπο, τα αμερικανικά ιδεώδη, συνθέτουν αυτή την αριστουργηματική κωμωδία σκρούμπολ.\nΑμερικάνικη ρομαντική κομεντί του 1939, βασισμένη σε διήγημα του Melchior Lengyel, σε σενάριο των Charles Brackett, Billy Wilder και Walter Reisch και σκηνοθεσία του Ernst Lubitsch, διάρκειας 110 λεπτών, με βασικούς πρωταγωνιστές, τους Greta Garbo, Melvyn Douglas, Sig Ruman, Felix Bressart, Alexander Granach, Ina Claire και Bela Lugosi.\nΑναρτήθηκε από Μαριλένα Ιωάννου στις 22:25 Δεν υπάρχουν σχόλια:\nΕτικέτες 1939, Αμερικάνικος κινηματογράφος, Κλασική, Κομεντί, Κωμωδία σκρούμπολ, Ρομαντική, DVD\n(1940) Το μαγαζί της γωνίας\nΠρωτότυπος/Αγγλικός τίτλος: The shop around the corner\nΕλληνικός τίτλος της πρώτης έκδοσης: Ερωτική φωλιά\nΣτη Βουδαπέστη της Ουγγαρίας, λίγες μέρες πριν τα Χριστούγεννα, θα μπει στο μαγαζί του κύριου Matuschek (Frank Morgan), μια νεαρή κοπέλα, η Klara Novak (Margaret Sullavan), αναζητώντας απεγνωσμένα δουλειά. Από την πρώτη στιγμή που η δεσποινίς Novak, θα μπει στο μαγαζί, αναπτύσσεται μεταξύ αυτής και του Alfred Kralik (James Stewart), του παλαιότερου και πιο αγαπητού υπάλληλου του κύριου Matuschek, μια ιδιόμορφη σχέση, γεμάτη ένταση, αλλά και μια ευγενή αντιπαλότητα. Δεν αποκλείεται όμως, αυτή η γλυκιά έχθρα, να κρύβει κάτι παραπάνω, καθώς οι δυο αυτοί άνθρωποι, αλληλογραφούν, για αρκετό καιρό, ο καθένας με το άλλο του μισό, χωρίς όμως να το έχουν γνωρίσει ποτέ από κοντά.\nΗ ταινία, όντας βασισμένη στο θεατρικό του Miklós László, φέρει ξεκάθαρα το θεατρικό στοιχείο στο σκηνικό διάκοσμο. Αν όχι εξ ολοκλήρου, το μεγαλύτερο μέρος της, είναι γυρισμένο στο "μαγαζί της γωνίας". Ένα μαγαζάκι, που σφύζει από ζωή, ίσως περισσότερο κι από ένα μεσο-αστικό σπίτι της εποχής, φιλοξενεί τους υπαλλήλους, τον ιδιοκτήτη αλλά και τις προσωπικές υποθέσεις του καθενός.\nΟ Ernst Lubitsch, έχει καταφέρει να δημιουργήσει ένα κοκτέιλ ετερόκλητων χαρακτήρων και καταστάσεων, που μπλέκονται μεταξύ τους και δημιουργούν έτσι μια ενιαία ιστορία με πολλά μικρά παρακλάδια. Γεγονός που κάνει την ιστορία να ρέει μ' έναν εξαιρετικά γρήγορο κι ευχάριστο ρυθμό.\nΟι δυο πρωταγωνιστές του Lubitsch, η Margaret Sullavan κι ο James Stewart, φαίνεται να έχουν δουλέψει τόσο ακέραια τους χαρακτήρες τους, αλλά και τη χημεία που έχουν αυτοί οι δυο μεταξύ τους, δημιουργώντας έτσι μια άκρως λειτουργική συνθήκη για να μοιάζουν οι πρωταγωνιστές, αλλά κι η ίδια η σχέση τους, ρεαλιστική.\nΗ πλαισίωση του πρωταγωνιστικού ζεύγους, φαίνεται να έχει γίνει με απόλυτη προσοχή. Δεν λείπει από την ταινία, ο αυστηρός πλην αγαθός προστάτης, που θα δημιουργήσει εν αγνοία του προβλήματα στο ζεύγος, αλλά και τρεις κωμικοί ρόλοι, που δρουν βοηθητικά στην εξέλιξη της πλοκής.\nΗ επιλογή του Lubitsch τέλος, να θέσει ως τόπο δράσης, μια πόλη της Ευρώπης κι ως χρόνο, τις παραμονές των Χριστουγέννων, κάνει την ατμόσφαιρα της ταινίας, ιδιαίτερη. Η Ευρώπη, για τους Αμερικανούς, αποτελεί το ρομαντικό όνειρο, που όλοι κάποια στιγμή θα ήθελαν να απολαύσουν και τα Χριστούγεννα, αποτελούν την κατεξοχήν, γιορτή της αγάπης. Ο σκηνοθέτης, εισάγει μ' αυτόν τον τρόπο το θεατή, σε μια κατάσταση ερωτισμού, με μόνη ανάγκη μια ώθηση από την πλοκή, για να νιώσει όλα όσα θέλει να του πει.\nΒλέποντας κάποιος την ταινία, πιστεύω καταλαβαίνει το λόγο που έχει χαρακτηριστεί η σκηνοθετική άποψη του Lubitsch, "το άγγιγμα του Lubitsch". Η επιλογή του σεναρίου, των ηθοποιών, των διαλόγων αλλά και ο τρόπος που επιλέγει ν' αναπτύξει την πλοκή, τον κάνουν έναν από τους μεγαλύτερους εκπροσώπους της κωμωδίας σκρούμπολ.\n"Το μαγαζί της γωνίας", είναι μια ταινία παλιά, αλλά ιδιαιτέρως σύγχρονη, αφού χρονικά εντάσσεται σε μια περίοδο πολεμικών αναταραχών, που η οικονομία των κρατών ήταν παρόμοια με την τωρινή. Προσωπικά πιστεύω ότι απευθύνεται κυρίως στο γυναικείο φύλο, όπως κάθε ρομαντική κομεντί, που έχει τη διάθεση να συγκινηθεί, αλλά και να γελάσει με τους έξυπνους διαλόγους της ταινίας.\nΑμερικάνικη ρομαντική κομεντί του 1940, βασισμένη σε θεατρικό του Miklós László, σε σενάριο των Samson Raphaelson και Ben Hecht και σκηνοθεσία του Ernst Lubitsch, διάρκειας 99 λεπτών, με βασικούς πρωταγωνιστές, τους James Stewart, Margaret Sullavan, Frank Morgan, Felix Bressart, William Tracy και Joseph Schildkraut.\nΑναρτήθηκε από Μαριλένα Ιωάννου στις 21:33 Δεν υπάρχουν σχόλια:\nΕτικέτες 1940, Αμερικάνικος κινηματογράφος, Κλασική, Κομεντί, Κωμωδία σκρούμπολ, Ρομαντική, DVD\n(2012) Στη Ρώμη με αγάπη\nΠρωτότυπος/Αγγλικός τίτλος: To Rome with love\nΤέσσερις διαφορετικές ιστορίες, παρουσιάζονται με φόντο την όμορφη Ρώμη.\nΜια Αμερικάνα, η Hayley (Alison Pill), γνωρίζει τον έρωτα της ζωής της, Michelangelo (Flavio Parenti), ενώ βρίσκεται για διακοπές στη Ρώμη. Το επόμενο βήμα, είναι να ταξιδέψουν οι γονείς της Hayley στη Ρώμη, για να γνωριστούν οι δυο οικογένειες. Ο πατέρας της Hayley, Jerry (Woody Allen), ένας συνταξιοδοτημένος σκηνοθέτης όπερας κι η μητέρα της, Phyllis (Judy Davis), μια έμπειρη ψυχολόγος, θα συναντήσουν τον πατέρα του Michelangelo, Giancarlo (Fabio Armiliato), ένα νεκροθάφτη με υπέροχη φωνή και τη μητέρα του, μια Ιταλίδα νοικοκυρά. Ο Jerry, που αρνείται ν' αποδεχτεί τη συνταξιοδότησή του, θα κάνει τα αδύνατα-δυνατά, για να πείσει τον Giancarlo, ν' ανεβάσουν μαζί μια όπερα.\nΈνα νιόπαντρο ζευγάρι, έρχεται στην πρωτεύουσα, για να γνωρίσει η νύφη Milly (Alessandra Mastronardi), την οικογένεια του άντρα της Antonio (Alessandro Tiberi). Η Milly κι ο Antonio, επιθυμούν να κερδίσουν τους θείους του Antonio, με σκοπό να τους βοηθήσουν στην απόκτηση μιας καλύτερης ζωής. Από ένα μπλέξιμο, το ζευγάρι χωρίζεται, ο Antonio συστήνει στην οικογένειά του, ως γυναίκα του, την Anna (Penélope Cruz), μια πόρνη πολυτελείας κι η Milly, περιφέρεται στους δρόμους της Ρώμης, γνωρίζοντας πολλούς ενδιαφέροντες αστέρες του σινεμά.\nΟ John (Alec Baldwin), ένας πετυχημένος αρχιτέκτονας, μέσης ηλικίας, συναντά τον Jack (Jesse Eisenberg), ένα νεαρό φοιτητή αρχιτεκτονικής, και μέσω αυτού, ξαναζεί τον έρωτά του για τη Monica (Ellen Page).\nΤέλος, ο Leopoldo (Roberto Benigni), ένας καθημερινός Ιταλός μεσοαστός, χωρίς κανένα απολύτως ενδιαφέρον σαν άνθρωπος, μετατρέπεται, εν μια νυκτί, στο απόλυτο είδωλο, χωρίς κι ο ίδιος να μπορεί να καταλάβει το λόγο.\nΟ Woody Allen, ο αστείρευτος αυτός σκηνοθέτης που έχει αντλήσει τόση έμπνευση από την πόλη της Νέας Υόρκης, συνεχίζει το οδοιπορικό του ταξίδι στις πόλεις της Ευρώπης. Αυτή τη φορά στο στόχαστρο έχει βάλει τη Ρώμη και φαίνεται αποφασισμένος ν' αναδείξει τη λάμψη της πόλης αυτής, αλλά και ν' αναβιώσει την Ιταλική κωμωδία των δεκαετιών του '50 με '70. Κι όλα αυτά, δίνοντας παράλληλα και τη δική του πινελιά στην ταινία.\nΒασισμένος στο "Δεκαήμερο" του Βοκάκιου και με τη χρήση τεσσάρων ανεξάρτητων ιστοριών, ο Allen, καταφέρνει να συνδυάσει όλα τα στοιχεία που θα μπορούσε να έχει μια σύγχρονη Ιταλική κωμωδία γυρισμένη από τον ίδιο, με εξαιρετική επιτυχία.\nΑρχικά, αξίζει ν' αναφέρει κανείς ότι στο "Δεκαήμερο", βασίστηκαν οι Ιταλικές κωμωδίες, ήδη από την αρχή του είδους τους, καθώς οι περισσότερες συνδυάζουν τον Έρωτα (αγάπη) και την Τύχη (πεπρωμένο). Επίσης το χαρακτηριστικό των Ιταλικών κωμωδιών, είναι το γεγονός ότι βρίσκονται ενδιάμεσα στο νεορεαλισμό του Ιταλικού κινηματογράφου και της φαρσικής κι ηθογραφικής κωμωδίας του εγχώριου θεάτρου, καθιστώντας το είδος αυτό, ιδιαίτερο, θα έλεγε κανείς.\nΟι ταινίες του Woody Allen, από την άλλη, βρίθουν από σατιρικά σχόλια (κυρίως προς τον ίδιο του τον εαυτό και τη θρησκεία), από πανέξυπνα λογοπαίγνια κι από την έντονη παρουσία ενός φροϊδικού ψυχολογικού μοτίβου, κάνοντας τις ταινίες του να μοιάζουν περισσότερο με "κομεντί", παρά με "κωμωδίες" συνολικά.\nΟ τρόπος με τον οποίο ο σκηνοθέτης καταφέρνει να συνδυάζει επιτυχώς, όλα αυτά τα στοιχεία σ' ένα ενιαίο σύνολο, είναι προσδίδοντας στην κάθε ιστορία ένα από τα χαρακτηριστικά αυτά. Για παράδειγμα, στην ιστορία του μαθητευόμενου αρχιτέκτονα, είναι σα να βλέπει κανείς απόσπασμα, από τις κλασικές ταινίες του Woody, ή αντίστοιχα, η ιστορία των δυο νεόνυμφων, είναι καθαρή Ιταλική κωμωδία. Στην ιστορία όμως που πρωταγωνιστεί ο ίδιος ο Allen, συνδυάζεται η Ιταλική φάρσα, με το σατιρικό στοιχείο των δικών του ταινιών. Ενώ τέλος, η ιστορία του Roberto Benigni, αποτελεί μια σύγχρονη σάτιρα για τα Μ.Μ.Ε., αναδεικνύοντας τη σοβαρότητα με την οποία αντιμετωπίζει η σημερινή κοινωνία τα διάφορα είδωλα, που της πλασάρουν.\nΕπίσης, από μια άλλη οπτική ο σκηνοθέτης, μας παρουσιάζει με εξαίρετη τεχνική, το απραγματοποίητο όνειρο που τελικά πραγματοποιείται. Η κάθε ιστορία, παρουσιάζει και κάτι διαφορετικό, κάτι που λίγο ή πολύ όλοι θέλουμε να βιώσουμε. Μας δείχνει το όνειρο της δόξας και της φήμης, το όνειρο της απόκτησης εμπειριών, το όνειρο της αιώνιας ζωής και το όνειρο της αναβίωσης ορισμένων κομματιών της ζωής μας... αλλά το ερώτημα είναι: "Μετά την εκπλήρωση, τι;"\nΣτη συγκεκριμένη ταινία, επειδή είναι και πολυπρόσωπη, δε θ' ασχοληθώ με κάθε ηθοποιό ξεχωριστά. Πιστεύω ότι ο Allen, έχει κάνει τις σωστότερες επιλογές για τον κάθε ρόλο και θεωρώ ότι με αυτή του την ταινία, καταφέρνει να δείξει στο κοινό, γι' ακόμα μια φορά, πόσο ικανός σκηνοθέτης είναι. Την ταινία του αυτή, πραγματικά νομίζω πως την αφιερώνει "Στη Ρώμη, με αγάπη" και γι' αυτό το λόγο, θα την πρότεινα σε όσους αρέσουν οι Ιταλικές κωμωδίες, αλλά κι οι κλασικές ταινίες του Woody Allen.\nΑμερικανικο-Ιταλική κωμωδία του 2012, σε σενάριο και σκηνοθεσία του Woody Allen, διάρκειας 112 λεπτών, με βασικούς πρωταγωνιστές, τους Woody Allen, Judy Davis, Fabio Armiliato, Penélope Cruz, Alessandro Tiberi, Alessandra Mastronardi, Roberto Benigni, Alec Baldwin, Jesse Eisenberg και Ellen Page.\nΑναρτήθηκε από Μαριλένα Ιωάννου στις 18:46 Δεν υπάρχουν σχόλια:\nΕτικέτες 2012, Αμερικάνικος κινηματογράφος, Ιταλικός κινηματογράφος, Κομεντί, Κωμωδία, DVD\n(2008) Οι γυναίκες των ονείρων μου\nΠρωτότυπος τίτλος: Mes stars et moi\nΑγγλικός τίτλος: My stars\nΚεντρικό άξονα της ταινίας, αποτελεί ο θαυμασμός που τρέφει ένας Γάλλος, για τρεις κινηματογραφικούς αστέρες. Ο Robert (Kad Merad), ένας κοινός θνητός, είναι φανατικός θαυμαστής των Solange Duvivier (Catherine Deneuve), Isabelle Séréna (Emmanuelle Béart) και Violette Duval (Mélanie Bernier). Ο Robert, έχει πετύχει να προσληφθεί ως καθαριστής του ατζέντη των τριών star και μέσω της δουλειάς του, καταφέρνει να συλλέξει όλες τις πληροφορίες που αφορούν τις γυναίκες των ονείρων του και ν' ανακατευτεί στις ζωές τους. Από μια παρέμβασή του, ξεκινάνε τα γυρίσματα της ταινίας των ονείρων του, όπου πρωταγωνιστούν οι τρεις star και καταφέρνει μέχρι και να τις γνωρίσει μια-μια... Ενώ όλα όσα φαίνεται να επιθυμούσε ο Robert οδεύουν στην πλήρωσή τους, ξαφνικά τα πάντα καταρρέουν, ο Robert βρίσκεται αντιμέτωπος με την πραγματική ζωή και τα αντικείμενα του θαυμασμού του, καλούνται να δώσουν τη λύση.\nΗ ταινία αποτελεί ένα αρκετά ευχάριστο δείγμα, γαλλικής κωμωδίας. Ως ταινία, βέβαια, δεν μπορούμε να πούμε ότι είναι κάτι το εξαιρετικό, είναι όμως αρκετά ανάλαφρη και πρόσχαρη και προσωπικά θα την πρότεινα σε κάποιον που του αρέσει το Γαλλικό σινεμά ή έχει κάποια αδυναμία σε μια από της πρωταγωνίστριες.\nΗ αλήθεια είναι ότι οι Catherine Deneuve, Emmanuelle Béart και Mélanie Bernier, θα μπορούσαν κάλλιστα να εμφανίζονται με τα πραγματικά τους ονόματα, αφού οι ρόλοι τους, ανταποκρίνονται στην πραγματικότητα.\nΗ Catherine Deneuve, είναι όντως το πρόσωπο που πάνω της μπορείς να βασίσεις μια ολόκληρη παραγωγή, ξέροντας ότι ο κόσμος θα πάει να τη δει, μόνο και μόνο γιατί παίζει αυτή η μεγάλη star.\nΗ Emmanuelle Béart είναι ένα από τα μεγαλύτερα ονόματα του Γαλλικού σινεμά, που όμως, πάντα θα έρχεται δεύτερη σε σχέση με την Deneuve, καθώς η δεύτερη, μεγαλύτερη σε ηλικία, έχει καταφέρει να χτίσει μια καριέρα που δύσκολα την ξεπερνά κάποιος νεώτερος.\nΤέλος, η Mélanie Bernier, είναι η μικρότερη σε ηλικία κι αυτή που, αν και δεν είναι παντελώς άγνωστη στο γαλλόφωνο κοινό, τώρα ξεκινά να χτίζει την καριέρα της.\nΟι τρεις αυτές γενιές αστέρων, έρχονται να συναντηθούν σε μια ταινία, που στόχος της είναι να δείξει την ανθρώπινη πλευρά των κινηματογραφικών αστέρων, τον αποπροσανατολισμό και την τύφλωση που μπορεί να φέρει σ' έναν άνθρωπο ο θαυμασμός για κάποιο πρόσωπο, άγνωστο ουσιαστικά στον ίδιο και το τι μπορεί να κατορθώσει κάποιος όταν έχει τους σωστούς στόχους και κίνητρα για να το κάνει. Κι όλα τα παραπάνω, παρουσιάζονται μέσα από μια σειρά γεγονότων που τα χαρακτηρίζει ανάλαφρο χιούμορ και καταστάσεις που δύσκολα φαντάζεται κανείς να συμβαίνουν στην καθημερινότητά του.\nΣημείωση: Μια χαριτωμένα αστεία πινελιά της ταινίας, αποτελεί ο γάτος του Robert, ο οποίος αντανακλά την ψυχοσύνθεση του ήρωά μας.\nΓαλλική κομεντί του 2008, σε σενάριο και σκηνοθεσία της Laetitia Colombani, διάρκειας 88 λεπτών, με βασικούς πρωταγωνιστές τους Kad Merad, Catherine Deneuve, Emmanuelle Béart και Mélanie Bernier.\nΑναρτήθηκε από Μαριλένα Ιωάννου στις 15:25 Δεν υπάρχουν σχόλια:\nΕτικέτες 2008, Γαλλικός κινηματογράφος, Κομεντί, DVD